Dewan Rakyat ucap takziah kepada keluarga Ahli Parlimen Sandakan

KUALA LUMPUR: Dewan Rakyat bertafakur selama seminit pada awal sesi petang ini bagi memperingati kematian Ahli Parlimen Sandakan, Datuk Stephen Wong Tien Fatt.

Tien Fatt dilaporkan meninggal dunia akibat serangan jantung, pagi tadi.

Terdahulu Timbalan Yang Dipertua Dewan Rakyat, Nga Kor Ming, mengumumkan kematian Menteri Kesihatan dan Kesejahteraan Rakyat Sabah itu dan meminta Ahli Dewan Rakyat bertafakur seminit.

“Kita mengucapkan takziah kepada semua ahli keluarga mendiang dan menghargai jasanya sepanjang menjadi Ahli Dewan Rakyat,” katanya di Dewan Rakyat, hari ini.

Tien Fatt yang juga Pengerusi DAP Sabah, pagi tadi menyertai kegiatan mendaki bukit di Tambaig Adventure Park, Kampung Duvanson, Putatan, dekat Kota Kinabalu, sebelum dipercayai diserang sakit jantung dan dibawa ke hospital berhampiran.

Mendiang memenangi Parlimen Sandakan buat penggal kedua pada Pilihan Raya Umum Ke-14 (PRU-14) dan dilantik sebagai Ahli Dewan Undangan Negeri (ADUN Dilantik) sebelum dilantik menjadi Menteri Kesihatan dan Kesejahteraan Rakyat Sabah pada Mei tahun lalu. – Berita Harian


Rumah Pusaka 60 Tahun Musnah Sekelip Mata

KOTA KINABALU: Usaha 60 tahun membina rumah pusaka sedikit demi sedikit, menggunakan hasil titik peluh keluarga, musnah sekelip mata dalam kejadian kebakaran di Kampung Boligo-Kolopis, di sini kelmarin.

Pemilik rumah, James Juanis Majamul, 51, berkata ketika kejadian, hanya bapanya yang berusia 90 tahun berada di rumah, manakala dia bersama keluarganya sibuk membersihkan kebun buah-buahan di Kampung Babagon yang terletak berhampiran.

Katanya, dia mendapat tahu kejadian itu selepas dihubungi jiran yang memaklumkan rumahnya terbakar sebelum mereka sekeluarga bergegas pulang.

“Sebaik tiba, api sudah memusnahkan hampir keseluruhan rumah dan saya tidak sempat menyelamatkan harta benda termasuk dokumen penting serta barangan berharga.

“Rumah pusaka ini menyimpan banyak memori keluarga kami. Dugaan ini sangat berat, namun saya bersyukur kerana bapa saya yang sudah lanjut usia selamat dari kejadian ini,” katanya ketika ditemui, di sini hari ini.

James berkata, dia sangat buntu ketika ini dan berharap ada pihak yang tampil untuk membantu menghulurkan sumbangan bagi memudahkannya mendirikan semula rumah untuk mereka sekeluarga.

Katanya, dia dan keluarganya kini terpaksa bersesak di rumah adiknya kerana tidak mempunyai pilihan lain.

“Semua barang-barang musnah, termasuk peralatan sekolah anak-anak saya yang berusia antara 8 hingga 13 tahun,” katanya.

Sementara itu, Penyelia Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, Mohd Hasbi Hajat, berkata pihaknya menerima panggilan kecemasan pada jam 4.06 petang.

Katanya, sepasukan lapan anggota dan pegawai bersama sebuah jentera dikerahkan ke lokasi untuk tindakan lanjut.

“Api berjaya dikawal pada jam 4.25 petang sebelum operasi tamat sepenuhnya pada jam 6.25 petang selepas dipastikan tiada lagi punca api yang boleh mencetuskan kebakaran semula. Punca kebakaran dan jumlah kerugian masih dalam siasatan,” katanya.

Orang ramai yang ingin menyalurkan bantuan boleh menghulurkan sumbangan melalui akaun Bank Simpanan Nasional (BSN) 1212 3410 0010 5713 atau menghubungi James di talian 017-8609737.


Penduduk Kampung Di Sabah Berdepan Risiko Kehilangan ‘Syurga’ Hutan

KOTA KINABALU: Selama beberapa dekad, penduduk kampung di Bundu Tuhan mengawasi kawasan tanah tinggi berhutan berhampiran Gunung Kinabalu.

Mereka mengekalkan hutan asli seluas kira-kira 700ha itu – hampir seluas Petaling Jaya – dalam inisiatif pemuliharaan komuniti untuk memelihara sumber air dan “pasar raya terbuka”, di mana mereka dapat menuai pelbagai hasil seperti cendawan kodop dan buah-buahan liar seperti durian.

“Nenek moyang kami sedar bahawa hutan adalah seperti “tataba” – tongkat ajaib – yang menjadi sumber bekalan air dan hasil yang melimpah ruah, maka ia sesuatu yang mesti kami pelihara,” kata penduduk kampung, Johnny Ghani.

Walaupun mereka mula memelihara kawasan itu sejak beberapa dekad yang lalu, hanya pada 2003 penduduk kampung merasmikan inisiatif yang dikenali dalam bahasa Kadazandusun sebagai “bombon” atau “tagal”.

Mereka memasang papan tanda di pinggir hutan memberi amaran kepada orang luar mengenai sebarang aktiviti yang menyalahi undang-undang seperti menceroboh dengan pesalah boleh dikenakan hukuman mengikut adat masyarakat. Ini termasuk “sogit” atau pampasan yang membabitkan seekor kerbau atau lembu.

Walaupun banyak kampung lain di Sabah memulakan tagal yang sama, ini biasanya hanya meliputi sungai untuk memelihara laluan air serta ikan dan hidupan lain di dalamnya.

“Saya tidak tahu mana-mana kampung lain di Sabah yang menjalankan bombon untuk hutan. Saya percaya kami adalah perintisnya,” kata Johnny, yang mengetuai Jawatankuasa Pemegang Amanah Bundu Tuhan, ditubuhkan bagi menyelia pengurusan hutan.

Bombon atau tagal Bundu Tuhan di kawasan hutan yang masih asli itu telah membuahkan hasil – air jernih berterusan mengalir melalui sistem paip menggunakan graviti bagi 3,000 penduduk kampung.

Di samping itu, hidupan liar banyak terdapat di sekitar kampung.

“Tupai-tupai kini datang dan berkongsi dengan cucu-cucu saya buah pokok mata kucing (longan) kerdil kami. Sesekali kami mendengar panggilan kijang,” kata anak jati Bundu Tuhan, Sualim Gopog.

Namun, penduduk kampung bimbang sama ada mereka akan kehilangan suara dalam usaha pemuliharaan hutan itu.

Awal tahun lalu, mereka mendapat tahu bahawa Jabatan Perhutanan Sabah telah memulakan langkah untuk menukar status kawasan hutan itu daripada rizab masyarakat kepada hutan simpan.

Penduduk kampung seperti Johnny bingung dan bimbang tentang masa depan hutan yang telah mereka pelihara selama beberapa generasi.

Apabila ia diwartakan sebagai hutan simpan, tiada apa yang dapat menghalang pihak berkuasa negeri daripada terus mengubah status hutan tersebut.

“Adakah ini akan menjadi kawasan perlindungan, hutan simpan Kelas 1 selama-lamanya? Apabila ia berada di luar tangan kami, apa sahaja boleh berlaku dan kami boleh kehilangan sumber berharga ini,” tambah Johnny.

Pegawai perhutanan memberitahu penduduk kampung “mereka tidak percaya bahawa kami boleh meneruskan pemuliharaan hutan ini dalam jangka masa panjang”, kata Johnny.

“Itu tidak masuk akal, ini adalah sumber air kami,” tambahnya.

Penduduk kampung telah menyuarakan kebimbangan mereka kepada Pejabat Sumber Asli kerajaan negeri.

“Harapan kami adalah kewajaran akal akan diutamakan,” kata Johnny.

Tambahnya, Ahli Dewan Undangan Negeri (ADUN) Kundasang Dr Joachim Gunsalam, yang juga Timbalan Ketua Menteri, dan Pejabat Daerah Ranau telah menyuarakan persetujuan.

Bagi penduduk kampung Bundu Tuhan seperti Johnny dan Sualim, tidak masuk akal membiarkan “tongkat sakti” yang menjadi hutan terlindung mereka dirampas.

Bagi mereka, terlalu banyak yang menjadi pertaruhannya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Projek IC’: Kit Siang Gesa Pairin Terus Terang Mengenai RCI

KUALA LUMPUR : Veteran DAP Lim Kit Siang menggesa bekas ketua menteri Sabah Joseph Pairin Kitingan menjawab mengenai peranannya sebagai pengerusi jawatankuasa kerja Suruhanjaya Siasatan Diraja (RCI) mengenai pendatang tanpa dokumen di Sabah.

“Mengapa tiada siapa tahu apa yang jawatankuasa kerja itu buat? Apa yang dapat dicapai jawatankuasa diterajui Pairin itu?” soal Lim dalam kenyataan.

Beliau turut mempersoalkan mengapa Pairin, yang juga bekas presiden Parti Bersatu Sabah (PBS) tidak mendedahkan lebih 5,000 “halaman yang hilang” daripada laporan RCI itu.

“Tidakkah jawatankuasa kerja itu ada akses kepada 5,000 halaman yang hilang ini?

“Laporan RCI mengenai pendatang tanpa dokumen di Sabah ini sepatutnya menjadi laporan RCI paling tebal dalam sejarah negara, tetapi ia hanya mempunyai 368 halaman,” kata Lim.

Tambahnya, 5,000 halaman itu terdiri daripada memorandum, nota keterangan, akuan berkanun dan ekshibit yang membentuk “bahagian penting” laporan RCI.

Komen Lim ini datang ketika PBS dan pemimpin Barisan Nasional (BN) berterusan berbalah mengenai isu itu.

Pada Khamis, Menteri di Jabatan Perdana Menteri (Hal Ehwal Sabah dan Sarawak) Maximus Ongkili mendakwa bahawa sebuah parti komponen BN telah memberi IC Malaysia kepada pendatang tanpa dokumen di Sabah untuk meraih undi mereka.

Tanpa menyebut namanya, presiden PBS itu berkata, penglibatan parti itu menggunakan pendatang tanpa dokumen untuk kepentingan politik telah dibuktikan oleh RCI. – FMT


Agustavia Wanita Pertama Dilantik Ketua Balai Bomba Di Sabah

KOTA KINABALU: Sambutan Hari Kemerdekaan pada tahun ini amat bererti buat Agustavia Joe Guasi apabila tarikh keramat itu bukan hanya meraikan hari lahirnya tetapi juga merupakan kenangan terindah apabila telah dilantik sebagai Ketua Balai Bomba Lintas, di sini pada 1 Ogos lalu.

Lantikan itu menjadikan Agustavia, 37, memecah rekod kerana menjadi wanita pertama di Sabah memegang jawatan itu yang biasanya didominasi oleh golongan lelaki sebelum ini.

Berkongsi kisah bersama Bernama baru-baru ini, ibu kepada empat cahaya mata itu berkata pada mulanya beliau hanya berhasrat ingin menjadi seorang wanita bekerjaya namun tidak menyangka tuah menyebelahi dirinya apabila dilantik ke jawatan itu hampir sebulan lalu.

“Saya mula mendapat latihan rekrut di Akademi Bomba Sabah selama setahun bermula 2001 hingga menamatkan latihan pada 2002 sebelum ditempatkan di bahagian latihan sehingga 2007,” katanya yang berasal dari Kampung Nalapak, Ranau.

“Kemudian saya dipindahkan ke Bahagian Operasi dan Penyelamat Negeri Sabah pada 2007 sehingga 2009. Setahun selepas itu, saya bertugas di sini (Balai Bomba Lintas), sebelum bertugas di Pusat Gerakan Operasi Sabah pada 2011 sehingga Julai lalu,” katanya ramah.

Meskipun dalam kesibukkannya bagi memastikan anak-anak buahnya menjalankan tugas mengikut prosedur yang ditetapkan, Agustavia kini sedang mengikuti pengajian jarak jauh Ijazah Sarjana Muda Pentadbiran Awam di Universiti Utara Malaysia.

Beliau berkata antara tugasan yang telah dikendalikannya termasuk Ops Gempa Bumi di Gunung Kinabalu dan Ops Kemarau di daerah Papar pada 2015 serta kes-kes kebakaran rumah setinggan sekitar Kota Kinabalu.

Agustavia berkata beliau tidak terfikir untuk menjadi anggota bomba dan tidak tahu tugas sebenar anggota bomba, hanya mengetahui bomba memadam kebakaran dan menyelamat mangsa kemalangan jalan raya.

“Selepas masuk bomba barulah jatuh cinta dengan kerjaya ini dan amat sesuai dengan jiwa saya,” katanya yang merupakan bekas pelajar Sekolah Menengah Kebangsaan Mat Salleh, Ranau.

Anak bongsu dari tiga beradik itu mengakui  bukan mudah baginya untuk memikul amanah dan tanggungjawab itu kerana peranan dan tugas anggota bomba pada masa kini semakin mencabar.

Katanya, peranan ketua balai bukan hanya bertanggungjawab terhadap anggotanya tetapi juga menjadi barisan hadapan untuk berdepan dengan masyarakat.

“Mereka yang berminat untuk menjadi anggota bomba terutamanya wanita, persiapkan diri dengan mental dan fizikal yang mampu untuk menggalas tugas sebagai anggota bomba. Kerjaya ini tidak semudah menyarung uniform, perlu sentiasa berhadapan dengan risiko semasa menjalankan tugas.

“Sesetengah wanita takut pada api, tetapi sesetengah wanita menjadi seperti api,” katanya yang berkongsi ayat yang menjadi inspirasinya selama ini. – Bernama


2 Lelaki Ditahan Guna Wang Palsu Beli Barang Di Tawau

TAWAU: Dua lelaki ditahan kerana dipercayai menggunakan wang palsu untuk urusan jual beli di sekitar daerah ini.

Ketua Polis Daerah Tawau, Jasmin Hussin berkata, dua suspek berusia 21 dan 25 tahun itu ditahan di stesen minyak Petronas serta Batu 8 Jalan Apas, dekat sini.

Katanya, tangkapan dibuat berdasarkan aduan orang awam dan siasatan awal mendapati mereka mencari peluang bagi mengelakkan kegiatan mereka dihidu peniaga atau pekerja kedai.

Beliau berkata, antara modus operandi penjenayah terbabit ialah mengunjungi premis yang mempunyai ramai pelanggan kerana juruwang sibuk ketika itu.

“Kesibukan itu menyebabkan juruwang terlepas pandang untuk memeriksa wang palsu yang diberikan pelanggan.

“Taktik yang mereka guna adalah membayar barangan menggunakan wang kertas tulen diselitkan wang palsu dan sekiranya juruwang tidak berhati-hati, mereka akan menjadi mangsa,” katanya ketika dihubungi.

Jasmin berkata, suspek dipercayai menggunakan wang kertas palsu RM100 di sebuah premis barang runcit di sini.

Katanya, suspek menggunakan wang palsu itu untuk membayar barang yang dibeli bagi mendapatkan baki wang tulen.

“Kedua-dua suspek dibawa ke Ibu Pejabat Polis Daerah Tawau untuk siasatan lanjut beserta barang rampasan, iaitu sebuah kenderaan dan telefon bimbit.

“Turut dirampas sekeping wang kertas RM100 dan kes disiasat mengikut Seksyen 489B Kanun Keseksaan.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kemalangan: Mahu Kebumi 3 Beranak Di Christchurch

“Kami masih menunggu berita daripada pihak sana mengenai keadaan sebenar,” kata Othman Abd Hamid, abang sulung kepada Dr Rumihati Abd Hamid yang meninggal dunia dalam kemalangan di Kaikoura, New Zealand, semalam.

Othman yang juga pesara RTM berkata, dia bersama beberapa ahli keluarga kini di Kuala Lumpur dan akan berlepas ke New Zealand, malam ini.

Menurutnya, arwah adiknya adalah pakar perubatan di Klinik Kesihatan Putatan bercuti ke New Zealand sejak 2 Disember lalu bersama suami, Adanan @ Adnan Jeman, 49, dan anak-anak mereka.

Bagaimanapun, kereta disewa mereka terbabit kemalangan yang mengorbankan Dr Rumihati, Adanan dan seorang lagi anak pasangan itu.

Mengenai keadaan tiga anak perempuan adik bongsunya itu, Othman yang masih menunggu panggilan daripada pihak berkuasa New Zealand berkata, masih belum pasti dengan situasi terkini mereka.

“Kami tidak pasti keadaan salah seorang anaknya dan masih menunggu. Kami pun bingung dan hanya menunggu untuk tiba di Christchurch saja,” katanya yang memberitahu keluarga bersetuju untuk Dr Rumihati dan suaminya dikebumikan di Christchurch.

Othman berkata, keluarga tidak masalah untuk membenarkan jenazah dikebumikan di negara itu kerana Dr Rumihati pernah memberitahu mahu melawat masjid di Christchurch yang menjadi sasaran pengganas pada Mac lalu.

“Sebab itu kami setuju agar mereka dikebumikan di sana kerana mereka tidak sempat melawat kawasan itu. Jadi kami akan merayu agar mereka dikebumikan di sana,” katanya.


PKR Sabah Nafi Merajuk Selepas Dikata Gagal Dapat 25 Kerusi

KOTA KINABALU: Pengerusi PKR Sabah, Christina Liew nafi parti itu merajuk selepas dikatakan gagal dapat 25 kerusi untuk ditandingi pada pilihan raya negeri akan datang.

Menafikan dakwaan yang tersebar di media sosial itu sebagai tidak benar, Christina memberitahu pemberita Warisan Plus sudah hampir mencapai kata sepakat tetapi rundingan masih berjalan.

Ketika ditanya, beliau enggan memberitahu jumlah kerusi yang mahu ditandingi parti itu.

“Bukan 25 tetapi lebih namun semua ini masih dalam proses untuk dimuktamadkan dan kami harap kami dapat bekerjasama dengan parti lain,” katanya.

“Presiden Anwar Ibrahim sebelum ini juga menyatakan harapan untuk mendapat lebih banyak kerusi berbanding sebelum ini, tapi ia masih dalam perbincangan, jadi kita lihat nanti macam mana,” katanya di majlis ramah mesra PKR Sabah dengan media hari ini.

Christina juga berkata PKR masih boleh bekerjasama dengan parti lain kerana “pilihan raya kali ini sangat penting”.

“Perkara paling penting ketika ini ialah kerjasama untuk memastikan kemenangan, walaupun memenangi kerusi buat PKR juga penting namun kita juga harus melihat kerjasama dengan parti lain seperti DAP, Warisan dan Upko.”

Christina juga memaklumkan partinya akan meletakkan lebih ramai calon muda.

“Bagaimanapun kami masih menitik beratkan soal kesetian kepada parti kerana sebelum ini kita mempunyai pemimpin yang muda tetapi telah lompat,” katanya.

Pada pilihan raya umum lalu, PKR hanya memenangi 2 daripada 8 kerusi yang ditandingi iaitu di DUN Api-Api dan Inanam.

Bagaimanapun, PKR kini hanya mempunyai 1 kerusi DUN selepas wakil rakyat mereka di Inanam, Kenny Chua dipecat daripada parti itu kerana menyokong Musa Aman sebagai ketua menteri pada penghujung Julai lalu.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Orang Miskin, Tiada Aset Untuk Diisytiharkan – MP Silam Mohamaddin Ketapi

KUALA LUMPUR, 10 Dis – Menteri Pelancongan, Seni dan Budaya Datuk Mohamaddin Ketapi menegaskan beliau tidak mempunyai sebarang aset untuk diisytiharkan kepada Suruhanjaya Pencegahan Rasuah Malaysia (SPRM).

Malah menurutnya beliau orang miskin yang tidak mempunyai aset lain selain pendapatan bulanannya sebagai seorang menteri.

“Mana ada (aset lain) saya dah bagi semua. Apa nak saya isytiharkan kalau tidak ada harta. Saya tiada harta, saya orang miskin.

“Jika pada masa depan saya ada harta saya akan isytiharkan, tetapi buat masa sekarang saya tiada apa hendak diisytiharkan,” katanya kepada pemberita di lobi Parlimen, di sini hari ini.

Beliau mengulas paparan di Portal Pengisytiharan Harta SPRM yang menunjukkan namanya antara beberapa anggota Parlimen yang hanya mengisytiharkan pendapatan bulanan, bukan jumlah aset mereka.

Semalam, Timbalan Ketua Pesuruhjaya (Pencegahan) SPRM Datuk Shamshun Baharin Mohd Jamil berkata 13 anggota Parlimen kerajaan masih belum mengisytiharkan harta kepada SPRM.


Lelaki Pesakit Mental Ditemui Mati Di Pekan Beaufort

BEAUFORT: Seorang lelaki dipercayai pesakit mental ditemukan dalam keadaan tidak sedarkan diri di belakang sebuah kedai di kawasan pekan di sini.

Ketua Polis Daerah Beaufort Deputi Superintendan Azmir Abd Razak berkata, kejadian terbabit berlaku kira-kira jam 7.50 malam Sabtu.

Menurutnya, mangsa dikenali sebagai Kimsin Jakirin, 49, beralamat di Kampung Klias Kecil di sini.

“Mangsa diberi rawatan kecemasan di lokasi kejadian sebelum dibawa ke hospital untuk rawatan lanjut.

“Bagaimanapun, mangsa disahkan meninggal dunia oleh pegawai perubatan hospital pada jam 8.50 malam,” katanya dalam kenyataan di sini pada Sabtu.

Beliau berkata, siasatan awal mendapati mangsa adalah pasakit mental dan mendapat rawatan di Hospital Daerah Beaufort.

Azmir berkata, mangsa yang sering dilihat merayau di kawasan pekan dipercayai tinggal seorang diri dan tidak pernah berkahwin.

Selain itu, jelasnya, pemeriksaan pada luaran tubuh badan mangsa mendapati tiada sebarang kecederaan pada mangsa.

“Bedah siasat dijalankan hari ini pada jam 8 pagi bagi mengetahui punca kematian.

“Siasatan masih dijalankan dan kes berkenaan diklasifikasikan sebagai mati mengejut,” katanya. – Utusan Borneo


COVID-19: Polis Tingkat Penguatkuasaan PKP Di Felda Sahabat, Lahad Datu

LAHAD DATU, 19 April: Penguatkuasaan Perintah Kawalan Pergerakan (PKP) di Felda Sahabat, Tungku, dekat sini ditingkatkan berikutan terdapat 11 kes positif COVID-19 yang dikesan sehingga kini di kawasan berkenaan.

Ketua Polis Daerah Lahad Datu ACP Nasri Mansor berkata perkara itu diputuskan oleh Jawatankuasa Pengurusan Bencana Daerah dan berikutan itu sebarang pergerakan keluar atau masuk tidak dibenarkan di Felda Sahabat ketika ini.

Beliau berkata langkah itu berterusan sehingga tugas-tugas penyaringan dan penyahkuman yang dijalankan oleh Pejabat Kesihatan terhadap semua penduduk Felda itu selesai.

“Semalam, tiga individu yang disahkan positif COVID-19 di Lahad Datu adalah penduduk di kawasan peneroka Felda, dan kita percaya mereka ini atau kontak rapat mereka ada membuat pergerakan ke kawasan sekitar Felda yang lain termasuk ke Bandar Cenderawasih,” katanya dalam satu kenyataan di sini, hari ini.

Dalam pada itu, katanya aktiviti ladang dan kilang di kawasan Felda juga akan dihentikan manakala operasi pasaraya, kedai makan dan pasar awam akan dihadkan.

Nasri berkata satu sistem penggiliran akan diwujudkan bagi memudahkan urusan pembelian dan penghantaran barang-barang keperluan di kawasan Felda itu.

Sehubungan itu beliau menasihatkan masyarakat Felda berkenaan supaya terus memberi kerjasama dan berada di rumah masing-masing sepanjang tempoh PKP dikuatkuasakan.

Beliau seterusnya menafikan dakwaan kawasan Felda itu akan diisytiharkan sebagai kawasan ‘sekatan pergerakan 100 peratus’ seperti yang tular di aplikasi WhatsApp.

“Pihak polis cuma mengambil tindakan meningkatkan penguatkuasaan PKP di kawasan Felda berkenaan,” katanya.


Penggunaan Maksimum Ruang Di Masjid & Surau Untuk Solat Jumaat Kini Dibenarkan – Dr. Zulkifli

PUTRAJAYA: Kita sedia maklum bahawa pembukaan semula penggunaan masjid dan surau untuk solat berjemaah dan solat Jumaat telah dibenarkan sepenuhnya oleh kerajaan selepas beberapa bulan ditutup untuk membendung gejala wabak Covid-19 yang melanda negara kita.

Menerusi kenyataan media daripada Menteri Hal Ehwal Agama mengenai perlaksaan Solat Jumaat dalam Tempoh Perintah Kawalan Pergerakan Pemulihan diperluaskan mengikut tiga perkara yang dicadangkan oleh kerajaan iaitu;

KENYATAAN MEDIAPELAKSANAAN SOLAT JUMAAT, SOLAT BERJEMAAH DAN MAJLIS ILMU DALAM TEMPOH PERINTAH KAWALAN PERGERAKAN PEMULIHAN (PKPP) DI MASJID, SURAU JUMAAT DAN SURAU@jpmgov_ pic.twitter.com/nvNzTdbzbY


JSJK Terima Dua Laporan Kes Pelaburan LikeShare

KUALA LUMPUR : Polis menerima dua laporan berkaitan kes pelaburan LikeShare yang dipercayai memperdaya mangsa dengan kerugian berjumlah RM6,000 setakat ini.

Ketua Penolong Pengarah (Siasatan Jenayah Korporat/Kewangan) Jabatan Siasatan Jenayah Komersial (JSJK) Bukit Aman, Datuk S Sasikala Devi berkata, dua laporan itu dibuat mangsa di Sabah dan Pahang pada bulan ini.

“Satu laporan membabitkan kerugian RM1,000 dan satu lagi kes adalah kerugian RM5,000.

“Siasatan lanjut masih dijalankan untuk mengenal pasti sejak bila kegiatan itu aktif dan modus operandinya,” katanya kepada Sinar Harian hari ini.

Tegasnya, kes disiasat di bawah Seksyen 420 Kanun Keseksaan.

Dalam pada itu, beliau meminta mana-mana individu yang menjadi mangsa pelaburan berkenaan tampil membuat laporan untuk tindakan lanjut JSJK.

Terdahulu, beberapa keping gambar tular di media sosial Facebook memaparkan sekumpulan individu disyaki mangsa datang ke pejabat pelaburan berkenaan, namun premis terbabit telah ditutup. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Jadi ‘Yes Boss’, Wira Warisan Perlu Kritik Kesilapan Kepimpinan

OKOTA KINABALU: Parti Warisan Sabah mengingatkan agar barisan kepimpinan baharu Wira yang dipilih dalam pemilihan parti supaya tidak menjadi pemimpin ‘Yes Boss’ semata-mata.

Ketua Wira Warisan, Datuk Mohd Azis Jamman berkata, parti itu membuka ruang seluas-luasnya untuk pemimpin muda mengkritik pentadbiran kerajaan asalkan kritikan tersebut membina dan mampu memperbaiki kelemahan yang berlaku.

Tegas beliau, rakyat Sabah melihat gerak kerja parti justeru untuk mempertahankan sokongan, pemimpin yang dipilih mentadbir kerajaan perlu ditegur dan menerima teguran itu serta memperbaiki kesilapan.

“Wira Warisan bukan hanya pada nama, bukan hanya angkat bendera atau tukang sorak tetapi pelengkap kepada kesinambungan kepimpinan parti, belajarlah daripada sejarah biarlah kita mengkritik yang membina untuk kerajaan bukan perpecahan.

“Kalau ada tidak puas hati, saya bagi ruang kritik kerajaan kerana yang penting kritikan itu untuk kesejahteraan negeri Sabah, jangan hanya jadi pemimpin Yes Boss, hanya goyang kaki,” katanya ketika berucap dalam perasmian Persidangan Agung Tahunan Warisan 2018/2019 Sabtu (May 4, 2019).

Azis yang menang tanpa bertanding jawatan itu mengambil contoh kenyataan bekas Ketua Pemuda UMNO, Khairy Jamaluddin yang hanya selepas hilang sokongan rakyat barulah beliau mengakui kegagalannya adalah kerana tidak menegur Presiden UMNO.

Sehubungan itu, beliau yang merupakan Menteri Dalam Negeri berkata, barisan baru kepimpinan Wira mempunyai tanggungjawab berat untuk memastikan parti itu dapat bekerja untuk rakyat.

Tegasnya, selepas pemilihan semua yang dipilih perlu bersatu hati kerana tanggungjawab utama adalah bukan untuk parti tetapi berjumpa rakyat dan membela nasib rakyat.

“Tanggungjawab berat Wira ialah kita kena bantu kepimpinan, turun ke bawah terangkan pada rakyat khususnya anak muda kerana ini penting untuk kekalkan Warisan sebagai tunjang negeri Sabah.

“Warisan ditubuhkan atas titisan air mata rakyat Sabah, jangan sia-siakan amanah yang diberikan rakyat kerana parti ini milik rakyat,” katanya.

Sementara itu, Mohd. Azis berharap mana-mana bekas ketua Wira bahagian yang kalah supaya tidak bermasam muka sebaliknya tetap teguh bersama kepimpinan demi meneruskan perjuangan.

“Ini merupakan pemilihan kekeluargaan, yang menang tidak menang semuanya yang kalah tidak kalah semuanya, apa yang penting kita rapatkan saf perjuangan dan fokus perjuangan rakyat Sabah.

“Pemilihan parti hanyalah satu proses yang perlu dalam mana-mana parti politik yang mendokong demokrasi, jangan kerana ghairah jawatan kita lupakan perjuangan susah kita selama tiga tahun ini,” tambahnya. – BorneoToday


Datuk Peter Anthony Arkitek Kejayaan Sabah

Dua puluh tiga tahun itulah masa yang dinanti-nantikan oleh peminat bola sepak Sabah untuk melihat kebangkitan dan kejayaan yang dicipta oleh pasukan kesayangan mereka selaku juara Liga Perdana 2019.

Kali terakhir pasukan Sabah berjaya mencipta kejuaraan dan mengangkat martabat bola sepak Sabah sehingga dihormati dalam arena bola sepak profesional negara ialah pada tahun 1996 di bawah kendalian jurulatih dari Australia, Ron Smith, apabila berjaya menjulang trofi Liga Perdana.

Namun, selepas itu pasukan Sabah terus merudum dan gagal untuk mengekalkan reputasinya sebagai pasukan pilihan dalam bola sepak Malaysia.

Tetapi itu tidak mematahkan semangat pengurusan Persatuan Bolasepak Negeri Sabah (SAFA), terutama kepada pemangku Presiden SAFA, Datuk Peter Anthony, ketika ini untuk terus bekerja bersama ketua jurulatih, Jelius Ating.

Dan akhirnya hasil usaha mereka terbalas apabila disahkan menjuarai Liga Perdana 2019 setelah menewaskan UiTM FC 2-1 di gelanggang lawan semalam selain kembali ke Liga Super pada 2020.

Peter merupakan arkitek penting dalam kejayaan Sabah kali ini.

Beliau telah berusaha sedaya-upaya untuk menjaga kebajikan dan keharmonian dalam pasukan Sabah ini supaya ia dapat memberi perangsang dan motivasi kepada pemain-pemain untuk terus kekal fokus dalam memburu kejayaan.

Inilah inti pati kejayaan pasukan Sabah di mana semangat berpasukan itu telah dipupuk untuk memastikan pemain-pemain berjuang demi lencana di dada.

Ini diakui sendiri oleh ketua jurulatih Sabah, Jelius, yang tahu tahap kemampuan pemain-pemainnya untuk bersaing dalam saingan Liga Perdana.

Kegembiraan itu bukan sahaja disambut oleh Peter dan Jelius tetapi juga bekas-bekas pemain Sabah yang kini berkhidmat bersama SAFA seperti Henry Soimpon sebagai pengurus pasukan dan Andrew W. Majanggim sebagai setiausaha agung SAFA, kerana dengan pengalaman mereka itu dapat dibawa bersama-sama dalam memberi keyakinan kepada pemain-pemain Sabah.

Tahniah sekali lagi kepada pasukan Tambadau yang berjaya mengembalikan kegemilangan bola sepak Sabah dalam saingan bola sepak Malaysia.


Jejantas ‘Skybridge’ RM31.5 Juta Di KK Jadi Bahan Ketawa Netizen

Skybridge bernilai RM31.5 juta yang merangkumi laluan pejalan kaki sepanjang kira-kira 400 meter menghubungkan beberapa pusat beli belah di tengah bandar raya di sini akhirnya siap, dan akan dibuka kepada umum pada Khamis ini selepas dirasmikan oleh Ketua Menteri Sabah Datuk Seri Hajiji Noor baru-baru ini.

Hajiji berkata jejantas yang menghubungkan pusat beli belah Oceanus, Api-Api Centre, dan Asia City itu akan memberi banyak manfaat kepada orang ramai, terutama dari segi keselesaan dan juga keselamatan bagi pejalan kaki yang hendak melintas jalan di kawasan itu.

“Penyiapan projek itu menunjukkan bahawa kerajaan pimpinan Gabungan Rakyat Sabah adalah kerajaan yang proaktif dan prihatin,” katanya kepada pemberita selepas merasmikan Skybridge berkenaan hari ini.

Projek jejantas itu telah terbengkalai di bawah pentadbiran kerajaan sebelum ini selepas kerja-kerja pembinaannya dihentikan apabila pemajunya diisytihar muflis, lapor Bernama.

Rata-rata netizen sebenarnya sangat terkejut dengan kos pembinaan Skybridge tersebut yang mencecah RM31.5 juta. Lebih-lebih lagi apabila salah satu laluannya untuk ke Centre Point Sabah ‘tidak wujud’ dan pengguna akan bertemu jalan mati apabila melaluinya.

Skybridge 31.5juta Sabah.Turun nak pegi mall, kena lompat sendiri pegi bawah.😂 pic.twitter.com/AVSVk3idoS

Laluan terbabit dibiarkan sahaja ‘tergantung’ tanpa sambungan. Ramai berpendapat laluan berkenaan akan jadi sia-sia jika tiada akses ke pusat membeli belah berkenaan.

Namun, pada awal pembinaan jejantas ini Centre Point Sabah tidak termasuk dalam salah satu laluan Skybridge ini dan mungkin ditambah ketika dalam proses pembinaan.

Tidak dapat dipastikan bila laluan untuk ke Centre Point Sabah ini akan dibuka kepada umum atau dibiarkan sahaja tergantung begini buat sementara waktu. Ada yang mendakwa pemilik Centre Point Sabah sendiri menolak ketika kontraktor mahu membina laluan masuk ke mall tersebut.

[Hajiji said one of the bridge’s entry points leading into a mall (CP) has yet to be completed, as the building’s owner refuses to allow the contractor to build the entrance.] who the hell planned this project?https://t.co/b5N22GqgQj

Namun yang lebih penting, jejantas yang terbengkalai sejak sekian lama ini kini siap untuk kegunaan orang ramai. Pelancong yang bercuti di Kota Kinabalu di masa akan datang juga akan mendapat manfaatnya. – TheVocket

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


12,366 Kes Baharu Covid-19, 93 kematian Direkodkan Hari Ini

PUTRAJAYA: Kementerian Kesihatan melaporkan 12,366 kes baharu Covid-19 dan 93 kematian, manakala 7,567 pesakit pulih.

Ini menjadikan keseluruhan 798,955 daripada 939,899 pesakit Covid-19 sudah sembuh, manakala angka korban pula meningkat kepada 7,241 orang.

Ketua Pengarah Kesihatan, Dr Noor Hisham Abdullah berkata, terdapat 133,703 kes aktif di seluruh negara, dengan 448 daripada 924 pesakit di unit rawatan rapi memerlukan bantuan pernafasan.

Katanya, Selangor terus mencatatkan jumlah jangkitan harian tertinggi, dengan 5,524 kes.

Kuala Lumpur mencatatkan 1,580 kes, menjadikan keseluruhan jangkitan di Wilayah Persekutuan itu kini mencecah 100,752 kes.

Ia disusuli Negeri Sembilan (970), Johor (793), Kedah (701), Sabah (657), Pulau Pinang (460), Sarawak (351), Melaka (309), Perak (295), Pahang (288), Terengganu (190), Kelantan (179), Putrajaya (50), Labuan (17) dan Perlis (dua).

Daripada jumlah kes baharu itu, lapan ialah kes import dan baki 12,358 kes penularan tempatan.


DUN Pitas Sedia Dua Van Jenazah Untuk Kegunaan Awam

KOTA KINABALU: Pejabat Dewan Undangan Negeri (DUN) Pitas menyediakan dua van jenazah untuk kegunaan awam membabitkan masyarakat Islam dan bukan Islam.

ADUN Pitas, Datuk Seri Ruddy Awah berkata, kedua-dua van berkenaan adalah hasil inisiatif Pejabat DUN dan sumbangan Mercu DGSB Sdn Bhd untuk kegunaan sesiapa saja yang memerlukan bantuan pengurusan keluarga meninggal dunia.

Katanya, van berkenaan dijangka akan diterima pejabat DUN secara rasmi selewat-lewatnya 26 Mac depan dan sedia digunakan selepas itu.

“Dua van jenazah yang dijanjikan sudah diambil dari syarikat pembekal kereta dan kini dihantar ke bengkel bagi kerja-kerja pengubahsuaian.

“Van ini akan ditempatkan di pejabat DUN Pitas dan boleh digunakan oleh sesiapa saja yang memerlukan untuk pengurusan pengkebumian,” katanya ketika dihubungi, hari ini.

Ruddy berkata, masyarakat yang memerlukan bantuan ini hanya perlu menghubungi pejabat DUN bagi memaklumkan lokasi dan masa pengurusan jenazah.

Katanya, sebarang maklumat mengenai kemudahan itu akan diumumkan sebaik majlis penyerahan kelak. – AsiaTimes


Polis Tahan Lelaki, Rampas Dadah Bernilai RM743,280 Di Kepayan

KOTA KINABALU: Polis Sabah berjaya membongkar taktik seorang lelaki yang menjadikan sebuah kondominium di Jalan Lintas, kepayan di sini, sebagai tempat penyimpanan pelbagai jenis dadah sejak beberapa bulan lalu.

Serbuan pada 9.25 pagi, Sabtu lalu oleh pegawai dan anggota dari Jabatan Siasatan Jenayah Narkotik (JSJN) Ibu pejabat Polis Kontinjen (IPK) berjaya merampas pelbagai jenis dadah dianggarkan bernilai RM743,280.

Pesuruhjaya Polis Sabah, Datuk Zaini Jass berkata, pihaknya menahan seorang lelaki berusia 47 tahun berasal dari Sibu, Sarawak di kawasan lot parkir tingkat bawah kondominium berkenaan.

“Hasil pemeriksaan ke atas beg sandang yang dipakai suspek menemukan satu bungkusan surat khabar mengandungi empat peket plastik berisi dadah jenis syabu dan anggaran berat keseluruhan 156 gram.

“Soal siasat suspek terbabit membawa kepada serbuan di sebuah bilik di kondominium berkenaan dan menemukan pelbagai jenis dadah antaranya dadah jenis syabu seberat 1,624 gram.

“Dadah jenis ketamin (2,662 gram), pil ecstacy (2,801 gram), dan pil erimin 5 (1,090 biji) dan anggaran keseluruhan rampasan bernilai RM743,280. Semua barangan berkenaan ditemui dalam kotak logam yang disimpan dalam bilik kondominium berkenaan,” katanya dalam sidang akhbar di IPK Sabah, hari ini.

Turut hadir, Ketua Polis Daerah Kota Kinabalu, Asisten Komisioner Habibi Majinji dan Ketua JJSN IPK Sabah, Superintendan Ahmad Jawila.

Mengulas lanjut, Zaini berkata, hasil soal siasat mendapati suspek mengaku bekalan dadah berkenaan diperoleh daripada seorang lelaki tempatan yang tidak dikenali melalui aplikasi telefon untuk diedar dalam pasaran tempatan.

“Suspek dipercayai menyewa dua unit kondominium dengan harga RM1,700 bagi setiap unit sejak Julai lalu dan satu unit kondominium itu dijadikan sebagai tempat menyimpan dadah berkenaan.

“Siasatan dan risikan lanjut sedang dijalankan untuk mengesan pembekal dadah berkenaan,” katanya.

Jelasnya, suspek kini sedang ditahan reman selama seminggu bermula semalam hingga 29 Februari ini.

“Kes disiasat mengikut Seksyen 39B Akta Dadah berbahaya (ADB) 1952 dan jika sabit kesalahan hukuman mati atau penjara seumur hidup dan dikenakan sebatan,” katanya.


Olimpik Tokyo: Beregu Badminton Negara Raih Gangsa Tumpaskan Jaguh Indonesia

Pemain beregu lelaki badminton negara, Aaron Chia-Soh Wooi Yik berjaya meraih pingat pertama untuk negara dalam pentas sukan Olimpik Tokyo 2020 selepas berjaya menewaskan pasangan beregu dari Indonesia sebentar tadi.

Dalam aksi di Musashino Forest Sport Plaza itu, pasangan utama negara terpaksa berhempas pulas bermain sehingga ke set penentuan sebelum berjaya ditabalkan sebagai pemenang pingat gangsa.

Pada set pertama, pemain beregu Indonesia dilihat lebih mengawal perlawanan selepas berjaya menewaskan pasangan negara dengan mata 21-17.

Enggan menyerah kalah, pasangan negara tampil dengan aksi yang lebih bertenaga pada set kedua selepas berjaya menundukkan beregu Indonesia itu dengan mata 21-17.

Ketika di set penentuan pula, pasangan beregu negara menampilkan persembahan lebih meyakinkan setelah berjaya menewaskan pasangan Indonesia itu dengan mata 21-14.

Kemenangan pasangan beregu negara iaitu Aaron Chia dan Soh Wooi Yik ini bermakna penantian pingat pertama daripada atlit negara yang bertanding di pentas Olimpik Tokyo 2020 berjaya dicapai melalui sukan badminton.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kubur Budak Dipercayai Mangsa Bot Meletup Digali Semula, Polis Cari Bapa Mangsa

SEMPORNA: Polis mengesan seorang lelaki dipercayai bapa kandung kepada seorang kanak-kanak lelaki yang maut dipercayai berpunca kejadian bot pam meletup di kawasan perairan Pulau Tatagan, dekat sini, Rabu lalu.

Suspek dikenali sebagai Astari, 40, yang juga warga Filipina dikehendaki polis bagi membantu siasatan mengikut Seksyen 304A Kanun Keseksaan dan dipercayai melarikan diri.

Ketua Polis Daerah Semporna, Superintendan Mohd Farhan Lee Abdullah berkata, hasil siasatan lanjut mendedahkan penemuan kubur baharu di Tanah Perkuburan Kampung Halo, Semporna pada hari sama kejadian.

Beliau berkata, ia membawa kepada penemuan satu mayat dipercayai mangsa kejadian letupan bot pam yang berpunca daripada aktiviti menangkap ikan menggunakan bahan letupan (bom ikan).

“Sepasukan pegawai dan anggota polis daripada Bahagian Siasatan Jenayah IPD Semporna pergi ke lokasi penemuan mayat itu untuk siasatan lanjut.

“Setelah mendapatkan perintah mahkamah, proses menggali semula kubur dijalankan Pasukan Forensik, Ibu Pejabat Kontinjen (IPK) Sabah dan dibantu Pasukan Siasatan BSJD IPD Semporna, Pasukan Gerakan Am (PGA) Polis Diraja Malaysia dan Pasukan Perubatan Hospital Semporna,” katanya dalam kenyataan di sini, malam ini.

Mohd Farhan berkata, mayat mangsa kemudiannya dibawa ke Bilik Mayat Hospital Semporna untuk tujuan bedah siasat bagi mengenalpasti punca kematian.

Katanya, mangsa adalah seorang kanak-kanak lelaki warga asing berumur lebih kurang 10 tahun berdasarkan keadaan fizikal mayat.

“Polis giat mengesan bapa kandung mangsa dan orang ramai diseru supaya menyalurkan maklumat berkaitan suspek dengan menghubungi pegawai penyiasat kes Inspektor Muhammad Nur Faez Hazreeq Abdullah di talian 019-8139851 atau 089782020.

“Aktiviti pengeboman ikan adalah satu kesalahan jenayah boleh dihukum mengikut Seksyen 8 Akta Bahan Letupan 1957 yang memperuntukkan hukuman penjara maksimum tujuh tahun atau dengan denda RM10,000 atau kedua-duanya jika sabit kesalahan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hanya 16 Kes Positif Baharu Hari Ini, Paling Rendah Sejak Pelaksanaan PKP

PUTRAJAYA: Terkini, KKM ingin memaklumkan bahawa sehingga 12 Mei 2020, jam 12 tengah hari, terdapat 16 kes baharu jangkitan COVID-19 telah dilaporkan. Kesemua kes ini telah dikesan dan diasingkan untuk rawatan selanjutnya. Ini menjadikan jumlah kumulatif kes positif adalah 6,742.

Perkara tersebut diumumkan oleh Ketua Pengarah Kesihatan, Datuk Dr Noor Hisham Abdullah, dalam satu sidang media berkaitan Perkembangan Terkini Covid-19 di Malaysia sebentar tadi.

KKM juga mengenalpasti bahawa daripada 16 kes baharu yang dilaporkan hari ini, 3 kes adalah kes import dan 13 kes penularan tempatan. KKM melaporkan bahawa daripada jumlah positif terdapat 9 kes adalah daripada bukan warganegara Malaysia.


Kejam!!.. Bunuh Isteri, Siat Anggota Badan Sumbat Ke Lubang Tandas

Mexico City: Seorang lelaki di sini bukan sahaja menikam isterinya hingga mati, malah memotong anggota badan dan menyiat kulit mangsa.

Suspek juga dikatakan membuang sebahagian anggota badan mangsa ke dalam lubang tandas.

Daily Mail melaporkan mangsa, Ingrid Escamilla Vargas, 25, dibunuh suaminya, Erik Francisco Robledo, 46, selepas mereka bertengkar.

Lelaki itu mengaku membunuh isterinya selepas polis menjalankan siasatan dan menemui foto serta video kejadian itu.

Berdasarkan keterangan Robledo, dia di bawah pengaruh dadah sebelum mereka bertengkar selepas isteri membangkitkan tabiatnya yang suka minum minuman keras.

Dakwa lelaki itu, ketika pertengkaran, isterinya mahu membunuh dirinya sebelum Robledo mencabar wanita itu menikamnya yang mana wanita itu cuba melakukannya tiga kali.

Lelaki itu berkata, dia mengambil pisau dari tangan isterinya sebelum membenamkan di tekak wanita itu.

Lelaki terbabit seterusnya menyiat kulit mangsa dengan pisau dari wajahnya ke lutut sebelum mengeluarkan usus, mata dan organ dalaman lain.

Dia kemudian menghubungi bekas isterinya dan mengaku membunuh Escamilla.

Dalam pada itu, foto ngeri mayat mangsa diterbitkan menerusi sebuah akhbar tempatan menyebabkan kemarahan kumpulan hak asasi di negara itu.

Susulan kejadian, pihak berkenaan turut mengadakan protes di ibu negara Mexico.

Antaranya, Institut Wanita kebangsaan Mexico mengecam penerbitan foto dan jenayah terbabit.

“Kami gesa media bekerja dengan etika profesional,” kata pertubuhan itu.

Pejabat pendakwa raya Mexico berkata, mereka menyiasat enam pegawai kerajaan untuk mengenal pasti siapa yang mendedahkan imej itu.

Berdasarkan data rasmi, setiap hari, 10 wanita terbunuh di Mexico dengan 2018 muncul sebagai tahun tertinggi golongan itu dibunuh dalam tempoh tiga dekad. – Agensi


TERKINI: 57 Kes Baharu Hari Ini & Dua Kes Kematian Direkodkan

PUTRAJAYA: Terkini, KKM ingin memaklumkan bahawa sehingga 30 April 2020, jam 12 tengah hari, terdapat 57 kes baharu jangkitan COVID-19 telah dilaporkan. Kesemua kes ini telah dikesan dan diasingkan untuk rawatan selanjutnya. Ini menjadikan jumlah kumulatif kes positif adalah 6002.

Perkara tersebut diumumkan oleh Ketua Pengarah Kesihatan, Datuk Dr Noor Hisham Abdullah, dalam satu sidang media berkaitan Perkembangan Terkini Covid-19 di Malaysia sebentar tadi.

Sehingga kini, seramai 36 kes positif COVID-19 sedang dirawat di Unit Rawatan Rapi (ICU). Daripada jumlah tersebut, 14 kes memerlukan bantuan pernafasan.

Kes kematian ke-101 (kes ke-4657) merupakan lelaki warganegara Malaysia berumur 64 tahun dan mempunyai latar belakang penyakit barah darah. Mangsa mempunyai sejarah kontak rapat dengan kes positif COVID-19 daripada kluster PUI Bali (iaitu kes ke-4476). Mangsa telah dirawat di Hospital Tengku Ampuan Afzan, Pahang dan disahkan meninggal dunia pada 29 April 2020.

Kes kematian ke-102 (kes ke-5282) merupakan lelaki warganegara Malaysia berumur 72 tahun dan mempunyai latar belakang penyakit darah tinggi. Mangsa telah dirawat di Hospital Umum Sarawak pada 16 April 2020 dan disahkan meninggal dunia pada 30 April 2020.

Salam takziah diucapkan kepada seluruh keluarga mangsa.

Terkini 30 April #COVID19 🇲🇾Kes baharu  5⃣7⃣ (25 kes import)Kematian baharu  2⃣ kes Keseluruhan kes di Malaysia  6⃣,0⃣0⃣2⃣ pic.twitter.com/dFCLiAJXW1

Terkini 30 April #COVID19 🇲🇾Dua lagi kematian dilaporkan dalam tempoh 24 jam menjadikan keseluruhan kematian setakat ini 102 kes. Takziah kepada keluarga pesakit. pic.twitter.com/80yaCI2J2r


‘2.89 Juta Dos Vaksin Dibekal Ke Sabah Bulan Ini’ – Khairy

KOTA KINABALU: Sebanyak 2.89 juta dos vaksin COVID-19 akan dibekalkan ke Sabah bulan ini, dalam usaha meningkatkan kadar vaksinasi di negeri ini, kata Menteri Kesihatan, Khairy Jamaluddin.

Beliau berkata, dengan penghantaran bekalan vaksin itu, kerajaan yakin Sabah akan dapat meningkatkan kadar vaksinasi harian kepada 60,000 hingga 70,000 dos sehari, seterusnya mencapai sasaran 60 peratus penduduk divaksin menjelang akhir bulan ini.

“Kita masih lagi berpegang kepada sasaran 60 peratus penduduk dewasa Sabah akan lengkap vaksinasi pada akhir September ini dan 80 peratus penduduk dewasa Sabah akan lengkap vaksinasi pada akhir Oktober seperti sasaran nilai ambang ditetapkan.

“Bagi mencapai sasaran tersebut kita akan perbanyakan program ‘mobile outreach’. Kerajaan negeri (Sabah) dan Jabatan Kesihatan Negeri Sabah (JKNS) akan merancang lebih 130 program outreach dalam bulan September dan Oktober ini,” katanya pada sidang media di Menara Kinabalu di sini hari ini.

Terdahulu beliau dan Ketua Menteri Sabah Datuk Hajiji Noor mempengerusikan bersama Mesyuarat Badan Bertindak Imunisasi COVID-19 Kebangsaan (CITF) Peringkat Negeri Sabah di sini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Manifesto gila angkara masjid berdarah

KUALA LUMPUR: Brent Tarrant, lelaki warga Australia yang disyaki menjadi penyerang utama Masjid Al Noor dan Masjid Linwood di Christchurch, New Zealand semalam, dipercayai melakukan misi membalas dendam terhadap ribuan kematian di Eropah.

Lelaki itu menulis manifesto setebal 74 muka surat berjudul The Great Replacement dan menyiarkannya di Twitter.

Dia menggambarkan dirinya sebagai orang kulit putih biasa berusia 28 tahun dan lahir di Australia daripada keluarga berpendapatan rendah.

Lebih kejam, serangan di Masjid Al Noor itu turut disiarkan secara langsung di media sosial dan kelihatan seperti satu permainan video atas talian apabila dilihat menembak secara rambang semua jemaah dalam masjid berkenaan yang sedang menunggu solat Jumaat.

Video berdurasi 17 minit itu menunjukkan Tarrant berpakaian ala tentera melepaskan tembakan tanpa belas kasihan kepada jemaah yang ketika itu cuba melarikan diri.

MASJID Al Noor menjadi tempat serangan tembakan rambang pertama.

Sebelum masuk ke masjid dan melepaskan tembakan rambang, Tarrant turut memandang kamera sekali gus imej wajahnya berjaya dirakam dan tular di laman sosial.

Tarrant dipercayai sudah beberapa tahun tinggal di New Zealand dan bekerja di sebuah gimnasium sebagai jurulatih kecergasan.

Menggunakan tajuk ‘Mengapa anda melakukan serangan’, Tarrant mengatakan insiden itu untuk membalas dendam ribuan kematian disebabkan penceroboh asing.

Dia juga mahu membalas dendam atas kematian kanak-kanak perempuan Ebba Akerlund, 11, yang terbunuh dalam serangan rempuhan trak di Stockholm, Sweden pada 2017.

KELENGKAPAN yang digunakan Tarrant dalam serangan tembakan rambang di masjid.

Selain itu, dalam manifestonya, dia mahu membalas dendam terhadap insiden trak Stockholm, Sweden pada pada 7 April 2017 yang menyebabkan lima terbunuh manakala 14 mangsa lain cedera apabila seorang lelaki warga Uzbekistan merempuh orang awam di kawasan pejalan kaki menggunakan trak curi sebelum melanggar sebuah kedai di gedung beli-belah di Stockholm.

Tarrant mendedahkan, dia sudah merancang serangan itu sejak dua tahun lalu dan tiga bulan lalu dia memutuskan untuk menyasarkan masjid di Christchurch.

PEMBALUT luka dipenuhi darah di sepanjang jalan berdekatan Masjid Al Noor, Christchurch, New Zealand.

Ketua Polis New Zealand Mike Bush mengesahkan angka kematian meningkat 49 orang setakat jam 9 malam (waktu tempatan) semalam.

Dilaporkan, seramai 42 mangsa terbunuh di Masjid Al Noor manakala tujuh di Masjid Linwood dan 48 lagi dilaporkan cedera dalam serangan itu.

“Semua anggota polis diletakkan di kawasan tumpuan termasuk pasukan bersenjata ditempatkan di semua masjid,” katanya.

Bush berkata, dia menyeru semua umat Islam di New Zealand tidak ke masjid dalam waktu terdekat.

Polis menahan empat lelaki termasuk Tarrant dan seorang wanita selepas serangan itu. Seorang lelaki didakwa dan dihadapkan ke mahkamah hari ini.

PASUKAN keselamatan membawa mangsa keganasan ke hospital berdekatan.

Dalam kejadian pada jam 1.40 petang (waktu tempatan) itu Tarrant bersenjatakan raifal automatik melepaskan tembakan rambang di Masjid Al Noor dan menyiarkan serangan itu secara langsung di media sosial.

Rakaman video itu yang tular di Internet menunjukkan Tarrant memandu kereta ke sebuah masjid dan masuk ke dalam sebelum melepaskan tembakan rambang terhadap jemaah yang sedang bersolat.

Kira-kira 4 jam kemudian, penyerang juga dilaporkan melepaskan tembakan di Masjid Linwood yang terletak berhampiran Masjid Al Noor.

Perdana Menteri Australia, Scott Morrison mengesahkan, seorang penyerang berkenaan adalah warga Australia.

“Kami berdiri di sini dan mengutuk sama sekali serangan yang berlaku hari ini oleh seorang pelampau, sayap kanan, pengganas ganas,” kata Morrison pada sidang akhbar seperti dilaporkan AFP.

Beliau berkata, pihak berkuasa keselamatan Australia sedang menyiasat sebarang hubungan antara negara dan serangan itu, tetapi enggan memberi butiran lanjut mengenai lelaki bersenjata itu.

“Kita bukan setakat sekutu sahaja, kita bukan sekadar rakan kongsi, kita adalah keluarga,” katanya. – Harian Metro


Suami Maut, Isteri Parah Kemalangan

KOTA KINABALU: Seorang lelaki maut manakala isterinya parah selepas terlanggar sebuah kereta Perodua Alza di Jalan Politeknik, berhampiran stesen minyak KKIP, di sini tengah hari tadi.

Dalam kejadian kira-kira jam 1 tengah hari itu, penunggang motosikal Abas Mardasir, 27, meninggal dunia ketika menerima rawatan di Hospital Wanita dan Kanak-Kanak (HWKK) Sabah, Kota Kinabalu.

Pembonceng motosikal yang juga isteri kepada mangsa, Rafida Abdullah, 24, patah tangan dan cedera dikepala menerima rawatan di Hospital Queen Elizabeth I (HQE I).

Ketua Polis Daerah Kota Kinabalu, Asisten Komisioner Habibi Majinji berkata, siasatan awal mendapati kereta Perodua Alza dipandu seorang lelaki bersama isterinya dari arah stesen minyak KKIP menuju ke Politeknik Kota Kinabalu.

“Sebaik tiba di lokasi kejadian, motosikal jenis Yamaha ditunggang mangsa bersama isterinya yang berada di jalan lurus dipercayai terlanggar bahagian kanan Perodua Alza yang hendak keluar simpang.

“Akibat kemalangan itu, penunggang parah dan dikejarkan ke HWKK untuk rawatan lanjut dan disahkan meninggal dunia jam 3.10 petang tadi. Isteri mangsa turut parah patah tangan dan kepala dirawat di HQE I,” katanya ketika dihubungi, hari ini.

Habibi berkata, pemandu dan penumpang Perodua Alza berusia 62 dan 55 tahun tidak mengalami sebarang kecederaan.

“Siasatan lanjut kes berkenaan masih dijalankan.

“Kes disiasat mengikut Seksyen 41(1) Akta Pengangkutan Jalan (APJ) 1987,” katanya. -SabahNewsToday


Semua Sekatan Jalan Raya Tamat Tengah Malam Ini

KUALA LUMPUR: Polis Diraja Malaysia (PDRM) akan menamatkan semua sekatan jalan raya (SJR) di seluruh negara, bermula tengah malam ini.

Ini susulan keputusan kerajaan melonggarkan prosedur operasi standard (SOP) bagi Perintah Kawalan Pergerakan Bersyarat (PKPB) dengan memberi kebenaran rentas negeri dan daerah.

Perkara itu diumumkan Menteri Kanan (Keselamatan), Datuk Seri Ismail Sabri Yaakob, dalam sidang medianya, semalam.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Abdul Rahim Jaafar, berkata penutupan kesemua SJR oleh PDRM itu akan dilaksanakan bermula jam 12.01 tengah malam ini.

“Bagaimanapun, SJR untuk Operasi Benteng (Op Benteng) akan tetap diteruskan.

“Tumpuan kita selepas ini adalah meningkatkan pemantauan dan penguatkuasaan pematuhan prosedur operasi standard (SOP) yang ditetapkan Majlis Keselamatan Negara (MKN),” katanya kepada BH, hari ini.

Tambah beliau, PDRM akan meningkatkan jumlah pasukan penguatkuasan pematuhan SOP dan mengguna pakai khidmat anggota di SJR sebelum ini untuk tujuan itu.

Dalam pada itu, beliau berkata Angkatan Tentera Malaysia (ATM) akan terus bersama PDRM dalam melaksanakan tugasan di SJR Op Benteng yang akan terus dilaksanakan di seluruh negara.

Ismail Sabri pada sidang media semalam, memaklumkan pergerakan merentas daerah dan negeri dibenarkan di seluruh negara, kecuali di kawasan yang dikenakan Perintah Kawalan Pergerakan Diperketat (PKPD), bermula esok.

Katanya, polis tidak lagi akan melaksanakan sekatan jalan raya, sebaliknya menguat kuasa pematuhan SOP. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


140 tahun penjara ancam bunuh Trump

WASHINGTON: Seorang lelaki yang dihadapkan ke mahkamah atas dakwaan mengancam membunuh Presiden Amerika Syarikat Donald Trump semalam, berdepan hukuman penjara sehingga 140 tahun jika didapati bersalah bagi semua 15 tuduhan yang dikenakan terhadapnya.

Menurut dokumen mahkamah, Gary Gravelle, 51, menghadapi 16 tuduhan, termasuk mengancam presiden pada September 2018 dengan menghantar surat mengandungi serbuk putih dan mesej tulisan tangan “You Die (Anda Mati)”.

Gravelle yang berasal dari Connecticut turut menghantar surat kepada sebuah gereja, masjid dan pejabat Persatuan Nasional untuk Kemajuan Orang bukan kulit putih (NAACP).

Nota itu mendakwa serbuk putih berkenaan beracun tetapi ujian mendapati ia tidak berbahaya.

Gravelle juga menghantar e-mel dan membuat panggilan telefon mengancam untuk meletupkan bom di Vermont, Washington, serta beberapa lokasi di Connecticut termasuk bangunan kerajaan dan pusat kesihatan mental.

Sekiranya Gravelle didapati bersalah bagi semua 15 tuduhan, lelaki itu berdepan hukuman penjara maksimum 140 tahun.

Pendakwa raya Amerika, John Durham berkata, Gravelle dipenjara pada 2013 kerana membuat ancaman tetapi dibebaskan mengikut pemantauan persekutuan sebelum didakwa atas tuduhan baru pada tahun lalu. – Reuters


Polis Marin tahan tiga lelaki, rampas 31 kayu balak

TAWAU – Pasukan Polis Marin (PPM) Tawau menahan tiga lelaki tempatan dan merampas dua bot mengandungi 31 batang kayu balak tanpa permit di Sungai Merotai di sini, semalam.

Komander PPM Wilayah 4 Sabah, Asisten Komisioner Mohamad Pajeri Ali berkata, suspek berusia antara 21 hingga 53 tahun itu ditahan ketika anggotanya menjalankan operasi Op Gelora di kawasan tersebut pada jam 7.30 malam.

“Sewaktu ditahan dua bot dikendalikan dua suspek ditahan ini, mengandungi muatan masing-masing 18 batang dan 13 batang kayu balak yang dibawa tanpa sebarang permit pengeluaran daripada Jabatan Perhutanan,” katanya dalam satu kenyataan di sini, hari ini.

Mohamad Pajeri berkata tahanan serta kesemua barang rampasan ditunda ke jeti markas operasi PPM Tawau untuk siasatan lanjut di bawah Enakmen Perhutanan 1963 kerana memiliki dalam simpanan barangan hutan tanpa permit.- BERNAMA


Ketibaan Masuk Ke Labuan Wajib Lalui Penilaian Risiko Kesihatan

LABUAN: Jawatankuasa Pengurusan Bencana Daerah WP Labuan memutuskan bahawa kemasukan awam di pintu masuk lapangan terbang dan terminal laut di sini wajib melalui saringan Jabatan Kesihatan.

Pengerusi Jabatankuasa Bencana W.P. Labuan Dr Fary Akmal Osman berkata, penilaian risiko Jabatan Kesihatan dijalankan kepada individu yang tiba dari Kuala Lumpur, Miri, Kota Kinabalu atau pelantar menerusi Lapangan Terbang dan Terminal Feri.

“Penilaian risiko melibatkan simptom atau asimplomatik, sejarah perjalanan dan kontak dengan kes COVID-19 atau pesakit dalam siasatan (PUI),” katanya dalam sidang media.

Dr Fary yang juga Ketua Pegawai Eksekutif Perbadanan Labuan berkata, semua individu yang dinilai berisiko dikuarantin di pusat kuarantin, hotel, rumah atau wad isolasi hospital mengikut kategori risiko.

Menurut Dr Fary individu yang tidak menunjukkan sebarang risiko diarahkan menjalani kuarantin di rumah.

“Sementara itu individu yang dikuarantin akan melalui penilaian harian (daily assessment) ANNEX-14 dan akan dibebaskan (released) ANNEX-17 jika tidak ada simptom,” katanya.

Berkaitan operasi pelayaran, Dr Fary memaklumkan pemberhentian operasi bot berlesen dan feri penumpang dilanjutkan sehingga 28 April bagi pelayaran Labuan Menumbok, Labuan Kota Kinabalu, Labuan Lawas dan Labuan Limbang.

Dr Fary berkata manakala operasi feri kenderaan dijadualkan sekali sehari untuk pergi dan balik yang melibatkan perkhidmatan feri Putrajaya 1, Kimanis 1, Goodwill Star dan Galaxy.


Pendakian Di Gunung Kinabalu Dibuka Semula Isnin Depan

KOTA KINABALU: Aktiviti mendaki Gunung Kinabalu akan dibuka semula secara berperingkat bermula Isnin depan.

Menteri Kerajaan Tempatan dan Perumahan Sabah Datuk Masidi Manjun berkata, ia sejajar kebenaran untuk membuka semula taman di bawah pengurusan Taman-Taman Sabah mulai hari sama.

“Kerajaan negeri melalui Taman-Taman Sabah bersiap sedia untuk membuka semula pintu taman secara berperingkat kepada pelawat tempatan dengan pelaksanaan prosedur operasi standard (SOP) ketat bermula 7 Disember ini.

“Aktiviti pendakian Gunung Kinabalu juga akan dibuka secara berperingkat bermula pada hari yang sama.

“Sebagai permulaan, kapasiti pendaki yang dibenarkan adalah tidak melebihi 50 peratus berbanding kapasiti pendaki yang dibenarkan sebelum Perintah Kawalan Pergerakan (PKP),” katanya pada sidang media perkembangan semasa Covid-19 Sabah, di sini, malam ini.

Beliau berkata, kapasiti pendaki yang dibenarkan di gunung tertinggi Asia Tenggara itu juga mengambil kira jumlah bilik untuk penginapan pendaki di sepanjang pendakian.

Katanya, Taman-Taman Sabah akan membuat pengumuman lanjut berkaitan SOP yang perlu dipatuhi pendaki sebelum aktiviti pendakian bermula.

Sebelum ini, kerajaan negeri sudah membenarkan aktiviti selam skuba dibuka semula kepada penggemar aktiviti itu dengan SOP ketat termasuk tidak melebihi 30 peratus kapasiti bot yang digunakan.

Sementara itu, mulai Isnin depan juga separuh daripada jumlah kakitangan awam negeri di Sabah akan mula bekerja di premis jabatan dan agensi masing-masing mulai Isnin depan.

Masidi berkata, ia sejajar keputusan Jawatankuasa Pengurusan Bencana Covid-19 Sabah yang memutuskan kehadiran 50 peratus kakitangan awam negeri mulai 7 Disember ini.

Mesyuarat Jawatankuasa Pengurusan Bencana Negeri Sabah pada hari ini memutuskan kehadiran 50 peratus penjawat awam negeri Sabah bermula 7 Disember, iaitu pada Isnin ini.

Sebelum ini kakitangan awam negeri dibenarkan bekerja dari rumah atau bekerja di pejabat secara bergilir sebagai langkah untuk mencegah penularan Covid-19 di tempat kerja.

Bagaimanapun, Masidi yang juga jurucakap Covid-19 Sabah berkata, kehadiran 50 peratus kakitangan awam negeri masih tertakluk kepada SOP yang ditetapkan berkaitan operasi tempat kerja. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Ditemui Mati Dipercayai Gantung Diri Di Bangunan Plaza Orchard, Tenom

Belanja kawan makan sebelum bunuh diri

TENOM: Pekerja buruh kasar ditemui mati selepas dipercayai menggantung dirinya dalam kejadian di tandas kuarters pekerja di bangunan Plaza Orchard, di Tenom, semalam.

Dalam kejadian 3 pagi, lelaki berusia 19 tahun itu ditemui tergantung oleh rakannya sebelum kejadian itu dilaporkan kepada polis.

Menurut sumber, sebelum kejadian, lelaki terbabit membawa rakan-rakannya makan di restoran dan kali terakhir mereka berjumpa sekitar 2 pagi.

Pemangku Ketua Polis Daerah Tenom, Asisten Superintendan Ahmad Razali Shaari ketika dihubungi hari ini berkata, pihaknya menerima laporan berhubung kejadian itu kira-kira 4 pagi.

“Hasil siasatan mendapati lelaki terbabit dipercayai menumpang di kuarters itu kerana dikatakan tidak mempunyai tempat tinggal tetap.

“Lelaki itu didapati menggantung diri di dalam tandas kuarters menggunakan kabel pencucuk saluran tandas dan dia sebelum ini dipercayai mengalami tekanan jiwa serta ada masalah keluarga,” katanya.

Katanya lagi, mayat lelaki itu dibawa turun oleh rakannya dari tempat dia menggantungkan diri untuk mendapatkan bantuan ambulans.

“Hasil pemeriksaan, lelaki itu sudah meninggal dunia dan mayat dihantar ke Hospital Tenom untuk dibedah siasat.

“Siasatan juga mendapati kejadian itu tiada sebarang unsur jenayah namun siasatan masih diteruskan,” katanya.

Ahmad Razali berkata, kes diklasifikasikan sebagai mati mengejut. – Harian Metro


Keningau Teachers Seek To Revitalize Math With Traditional Games

KENINGAU: A team of three math teachers from Keningau Vocational College, Haidil Bin Sainal, Larry James and Mohd Akmal Bin Rosimun, have successfully presented their teaching innovation “Congkakmatik” at SEA-STEM International Conference virtually hosted by Universitas Syiah Kuala, Indonesia, on 20-22 October 2020.

They wanted to improve their project and presenting it to an international audience enabled them to gather constructive feedback from experienced educators. Their presentation can be viewed on this YouTube link: https://youtu.be/io9jncc55x4

These teachers found it challenging to help their students understand some mathematical concepts and subsequently, apply these concepts in classroom tasks and in real life.

They attempted to explore the concept of “THAMES” which is an acronym that refers to the interdisciplinary approach of STEM (Science, Technology, Engineering and Mathematics) along with Arts through “Hands-on” technique.

Hence, their teaching innovation “Congkakmatik” was designed based on the concept of Southeast Asian Mancala locally known as Congkak. This game can be used to familiarize students with several fundamental mathematical operations that might be challenging for some of them to fully grasp.

The usage of tangible items like marbles and wooden board as the platform for students to put these mathematical concepts into practice allows them to comprehend the formulas better.

In addition, the integration of game rules and scoring system into the experience motivates them to concentrate more on the math operations. This project earned a bronze medal at eCarnival of Research and Innovation (eCRI) 2020 organized by Universiti Malaysia Kelantan on 23 November 2020.

The three teachers also planned to develop more teaching techniques and aids from other traditional games. They believed traditional games can nurture the development of practical numeracy skills.

The director of the college, Mr. Johari @ Jaibet Bin Sabin, cited the teachers’ effort as an exemplary practice that he always encourages his teachers to do in order to improve themselves professionally. He expressed his delight with the team’s passion in helping their students to learn better.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: PKR Tidak Minat Guna Logo Parti Lain

KOTA KINABALU: PKR Sabah bukan sahaja tidak berminat mengguna logo parti lain dalam Pilihan Raya Negeri (PRN) yang dijadualkan 26 September ini, malah menyifatkan cadangan itu sebagai satu penghinaan kepada mereka.

Ketua Penerangannya, Simsudin Sidek, berkata dengan keahlian lebih 170,000 orang, kedua tertinggi selepas Selangor, cadangan itu dilihat menghina ahli dan penyokong akar umbi yang menghayati perjuangan parti.

“PKR berpendapat cadangan itu bersifat regresif dan tidak strategik serta mengundang malapetaka kepada kelangsungan hidup parti itu di Sabah.

“Parti ini sudah wujud lebih 20 tahun dan bukannya sebuah parti baharu yang ditubuhkan menjelang Pilihan Raya Umum Ke-14 (PRU-14),” katanya dalam kenyataan hari ini.

Mengulas lanjut, Simsudin berkata logo sesebuah parti adalah penting kerana ia membawa makna perjuangan parti berkenaan.

Beliau berkata, logo juga membantu pengundi untuk mengenali parti yang mereka akan pilih dalam pilihan raya.

“Logo adalah simbol idealisme dan identiti sesebuah parti yang sangat penting kerana ia membawa makna cogan perjuangan yang membina hubungan kuat dengan pendukung perjuangan parti.

“Isu penggunaan logo parti sendiri atau Pakatan Harapan (PH) bukan didorong atas sifat ego tetapi berlandaskan prinsip dan perjuangan PKR yang lebih menyeluruh dan membabitkan rakyat dan Malaysia secara menyeluruh.

“Cadangan supaya PKR mengguna logo Parti Warisan Sabah (WARISAN) pada PRN ini boleh diumpamakan menyuruh UMNO mengguna logo BERSATU,” katanya.

Beliau mengulas cadangan Pengarah Komunikasi Pemuda Parti Amanah Negara (AMANAH), Khairuddin Daud supaya PH dan Pertubuhan Kinabalu Progresif Bersatu (UPKO) menggunakan logo WARISAN sebagai tanda kesatuan semua parti yang menyokong WARISAN di Sabah.

Simsudin turut mengambil contoh parti gabungan sah tetap menggunakan logo parti sendiri bagi memperlihatkan penyatuan.

“Sesuatu yang amat logik untuk kita lihat penggunaan logo parti gabungan yang sah seperti PH dan Barisan Nasional (BN) untuk menggambarkan semangat kesatuan dan kesepakatan politik yang sebenar, bukannya logo parti lain untuk justifikasi alasan yang sama.

“Kita harus sedar setiap agenda yang di rancang harus mendapat sokongan padu daripada Pusat untuk merealisasikan sebarang perancangan.

“Secara logiknya, perancangan itu akan menjadi lebih mudah bila ia dibuat oleh parti gabungan sah dan bukan hanya sekadar bertaraf sekutu yang mana pendirian mereka sering dilihat terumbang-ambing demi kepentingan dan kelangsungan politik,” katanya.- BH Online


Covid-19: Bank Islam Lahad Datu Ditutup Sementara

LAHAD DATU: Bank Islam Malaysia Berhad cawangan Lahad Datu termasuk terminal layan diri ditutup hingga ke satu tarikh yang akan dimaklumkan kemudian, berkuat kuasa serta-merta, selepas seorang petugasnya disahkan positif Covid-19.

Ketua Pegawai Eksekutif Bank Islam Mohd Muazzam Mohamed berkata, kakitangan itu sebelum ini menjalani tempoh kuarantin di rumah bermula 28 September lalu, selepas melakukan perjalanan ke Tawau, baru-baru ini.

“Bank Islam sedang menjalankan proses sanitasi dan pembersihan di cawangan itu secara menyeluruh, termasuk ruang-ruang kemudahan umum.

“Bank juga telah melakukan langkah penjejakan kontak rapat untuk mengenal pasti dan memaklumkan kepada individu yang mempunyai hubungan langsung dengan kakitangan terbabit serta menasihati mereka supaya menjalani saringan kesihatan dan kuarantin di rumah,” katanya dalam kenyataan hari ini.

Mohd Muazzam turut memberi jaminan bahawa keselamatan dan kesihatan kakitangan serta pelanggan menjadi keutamaan bank tersebut dan langkah pencegahan yang ketat diambil bagi menangani penularan Covid-19.

Beliau berkata, Bank Islam menggalakkan pelanggan menggunakan platform perkhidmatan perbankan digital termasuk aplikasi mudah alih GO by Bank Islam atau Perbankan Internet Bank Islam (https://www.bankislam.biz).

“Bank Islam juga akan mengecualikan caj pengeluaran tunai di mesin MEPS supaya pelanggan bebas melakukan pengeluaran di mana-mana mesin ATM yang berdekatan dengan mereka sewaktu tempoh Perintah Kawalan Pergerakan Diperketatkan Secara Bersasar (PKPDB) ini.

“Pelanggan juga dinasihat agar merujuk platform media sosial kami untuk sebarang perkembangan terkini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Video Lucah: Ketua Cabang Keadilan Silam Minta Polis Lakukan Siasatan Segera

Lahad Datu: Exco Angkatan Muda Keadilan Pusat Kamis Burhan tampil membuat laporan polis meminta agar siasatan segera dilakukan berkenaan penularan video lucah mengaitkan Menteri Hal Ehwal Ekonomi Datuk Seri Mohamed Azmin Ali.

Menurutnya, tuduhan dan fitnah ke atas Timbalan Presiden Parti Keadilan Rakyat itu dengan individu bernama Haziq Aziz yang disebarkan melalui laman media sosial disifatkannya keterlaluan.

“Tuduhan dan fitnah itu keterlaluan dan saya menyeru agar siasatan segera dilakukan untuk tindakan undang-undang.

“Saya juga meminta kerjasama semua pengguna media sosial seterusnya masyarakat agar bertindak matang dalam menangani isu seumpama ini.

“Jangan kongsi kerana ia tidak sahih, ia betul-betul mengaibkan,” katanya ketika ditemui di perkarangan IPD Lahad Datu hari ini.

Beliau yang juga naib ketua Cabang Keadilan Silam menyeru pihak yang bersekongkol dengan perbuatan menyebarkan fitnah dan tuduhan menghentikannya.

“Kerajaan baharu hari ini mempunyai platform yang luas untuk sesiapa sahaja meraih populariti dan menyerlah dalam bidang yang diminati apatah lagi politik.

“Manfaatkanlah peluang yang luas ini dengan bersaing secara sihat,” katanya.

Khamis tampil membuat laporan di IPD Daerah Lahad Datu dengan diiringi sebahagian jawatankuasa dan ahli PKR Lahad Datu pada jam 3.34 petang.

Pada Rabu, individu didakwa bersama lelaki mirip menteri dalam video berkenaan dilaporkan tampil membuat pengakuan bersumpah bahawa beliau terbabit dalam aksi itu.

Mengaku namanya sebagai Haziq Aziz, lelaki itu mendakwa video berkenaan dirakam pada 11 Mei lalu di bilik hotel di Sandakan.

Menteri Hal Ehwal Ekonomi Datuk Seri Mohamed Azmin Ali yang dikaitkan dengan klip video itu bagaimanapun menafikan pembabitannya dan menyifatkan itu sebagai satu tuduhan jahat dan kejam. – Utusan Borneo


Dua Suspek Tetak Lelaki Hingga Mati Ditahan Di Sandakan

SANDAKAN: Polis menahan dua lelaki warga asing bagi membantu siasatan kes pembunuhan seorang lelaki yang ditemui mati ditetak di sebuah rumah di ladang kelapa sawit di Batu 10, di sini semalam.

Kedua-dua suspek berusia 27 dan 50 tahun itu ditahan kira-kira jam 12 tengah hari semalam di sebuah rumah berhampiran rumah mangsa.

Ketua Polis Daerah Sandakan, Asisten Komisioner Mohd Azhar Hamin, berkata hasil siasatan awal pilis mendapati mangsa tinggal bersendirian rumah ladang berkenaan dan dipercayai dibunuh menggunakan senjata tajam.

“Kedua-dua suspek ditahan di sebuah rumah terletak berhampiran dengan rumah mangsa. Polis turut menemui dan merampas senjata tajam dipercayai digunakan untuk membunuh mangsa.

“Motif kejadian masih dalam siasatan. Kedua-dua suspek direman untuk siasatan lanjut,” katanya dalam satu kenyataan, di sini hari ini.

Dalam kejadian pagi semalam, mangsa ditemui dengan kesan tetakan di seluruh badan oleh majikannya yang kemudiannya menghubungi polis.

Mohd Azhar berkata, kes disiasat mengikut Seksyen 302 Kanun Keseksaan kerana membunuh.


Lucas Kalang Laeng Dilantik Ketua Jurulatih Baharu Sabah FC

KOTA KINABALU, 30 Nov : Kelab Bola Sepak Sabah (Sabah FC) hari ini mengumumkan pelantikan Lucas Kalang Laeng sebagai ketua jurulatih baharu bagi menghadapi kempen Liga Malaysia (Liga-M) 2021.

Ketua Pegawai Eksekutifnya Datuk Verdon Bahanda berkata beberapa calon telah dinilai bagi mengisi kekosongan jawatan berkenaan dan pemilihan Lucas untuk membimbing skuad Tambadau adalah berdasarkan kelebihan yang dimiliki jurulatih kelahiran Sarawak itu.

“Beliau memiliki lesen kejurulatihan Pro A dan jurulatih tersebut juga mempunyai kepakaran dalam bidang sains sukan,” katanya dalam kenyataan di sini hari ini.

Verdon berkata Sabah FC mengucapkan terima kasih dan selamat maju jaya kepada bekas ketua jurulatihnya Kurniawan Dwi Yulianto dan bekas jurulatih kecergasan Sofie Imam Faizal selepas kontrak mereka tidak disambung musim depan.

Lucas pernah membimbing pasukan Sarawak pada musim 2019 dan antara sembilan jurulatih dari pasukan Liga-M menyertai Kursus Kejurulatihan Diploma Profesional AFC 2019-2020 modul keempat yang diadakan pada 1 hingga 14 Okt tahun lepas.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mengaku Tidak Bersalah Guna Kad Pengenalan Palsu

KOTA KINABALU: Seorang wanita mengaku tidak bersalah atas pertuduhan menggunakan kad pengenalan palsu di Mahkamah Majistret, di sini, pagi tadi.

Tertuduh, Rowena Llenado , 38, membuat pengakuan itu selepas pertuduhan terhadapnya dibaca di hadapan Majistret Stephanie Sherron Abbie.

Menurut pertuduhan, tertuduh pada 3 Julai lalu kira-kira jam 9.30 pagi iaitu dirumah beralamat L2-0, Blok L Universiti Apartment 2(UA2) Kota Kinabalu telah menggunakan salinan kad pengenalan berwarna (laminate) palsu bernombor 820728-12-6006 atas nama Rowena Llenado sebagai pengenalan diri.

Sehubungan itu, tertuduh didapati melakukan kesalahan dibawah Peraturan 25(1)(e) Peraturan-Peraturan Pendaftaran Negara 1990 (Pindaan 2007).

Kesalahan itu boleh membawa kepada hukuman penjara selama tempoh tidak lebih tiga tahun atau denda tidak lebih RM20,000 atau kedua-duanya sekali.

Pendakwaan dijalankan Pegawai Pendakwa Jabatan Pendaftaran Negara (JPN), Nurul Fariza Abdulah manakala tertuduh tidak diwakili peguam.

Nurul Fariza dalam pendakwaannya berkata, tertuduh tidak ditawarkan ikat jamin kerana tiada dokumen pengenalan diri yang sah dan menggunakan kad pengenalan palsu.

Mahkamah menetapkan 3 September depan sebagai tarikh pengurusan kes.- BorneoToday


Seramai 1,423 Terima Darjah Kebesaran Negeri Sempena Harijadi Rasmi TYT Ke-66

KOTA KINABALU: Seramai 1,423 menerima darjah kebesaran negeri dan sijil kehormat sempena Harijadi Rasmi ke-66 Tuan Yang di Pertua Negeri Tun Juhar Mahiruddin esok.

Senarai penerima tahun ini didahului Pengarah Urusan Azam Jaya Sdn Bhd, Tan Sri Joseph Lo yang menerima pingat kebesaran tertinggi negeri iaitu Seri Panglima Darjah Kinabalu (SPDK) yang membawa gelaran ‘Datuk Seri Panglima’.

Turut dikurniakan pingat SPDK ialah mantan Setiausaha Kerajaan Negeri Datuk K Y Mustafa dan Presiden Kadazan Society of Sabah (KSS) Datuk Marcel Leiking.

Manakala itu seramai 68 orang menerima pingat Panglima Gemilang Darjah Kinabalu (PGDK) yang membawa gelaran ‘Datuk’ pada tahun ini antaranya isteri kepada Ketua Menteri, Datin Seri Shuryani Haji Shuaib, pegawai tinggi kerajaan negeri dan pasukan keselamatan, pemimpin NGO, wartawan serta pemimpin politik.

Setiausaha agung Parti Warisan Sabah, Loretto S Padua yang juga adalah Adun dilantik bersama Ketua Wanita Warisan Aminah Jabarhan merupakan penerima PGDK tahun ini.

Turut menerima kurniaan PGDK ialah Panglima Briged Kelima Infantri Malaysia, Briged Jeneral Datuk Muhammad Hafizuddeain Jantan, Panglima Armada Timur, Laksamana Madya Datuk Abdul Rahman Ayob, Ketua Staf Operasi Darat ESSCOM Fuad Othman dan Ketua Jabatan Siasatan Jenayah (JSJ) Sabah, Jauteh Dikun.

Sementara itu, antara pegawai kerajaan dan ketua jabatan yang menerima gelaran Datuk ialah Timbalan Setiausaha Kerajaan Negeri (Pembangunan), Patrick Tan, Setiausaha Tetap Kementerian Pelancungan, Kebudayaan dan Alam Sekitar, William Baya, Pengarah JKR Sabah, Richard Jomiji, Pengarah Jabatan Air, Ir Amarjit Singh, Pengerusi KPD, Honorsius Bosuin dan Pengerusi Kebudayaan Sabah, Ismaily Bungsu serta Pengerusi Ko-Nelayan, Awang Ahmad Sah.

Beberapa personaliti NGO antaranya pengasas Rumah Kebajikan Bukit Harapan, Anne Keyworth atau lebih dikenali sebagai Mama Anne dan juga Pengerusi Orangutan Appeal UK, Susan Ann Sheward turut menerima anugerah PGDK.

Sumbangan pihak media Sabah turut mendapat penghargaan apabila Presiden Persatuan Wartawan Sabah, Muguntan Vanar dianugerahkan PGDK.

Bagi anugerah Jaksa Pendamai (JP) seramai 16 orang menerimanya tahun ini termasuk Peguam Besar Negeri Datuk Zaleha Rose Pandin, ahli parlimen Putatan, Awang Husaini Sahari dan ahli parlimen Labuan, Datuk Rozman Isli.

Turut menerima anugerah JP ialah Pengarah Jabatan Tanah dan Ukur Datuk Safar Untong, mantan presiden Sabah Law Society, Brenndon Soh dan Tan Sri Liew Yun Fah.

Untuk anugerah Ahli Setia Darjah Kinabalu (ASDK) seramai 75 penerima disenaraikan tahun ini antaranya, Setiausaha Tetap Kementerian Pembangunan Luar Bandar, Gan En Siong @ Fredian Gan, Pengarah Jabatan Hidupan Liar, Augustine Tuuga dan Ketua Polis Daerah Lahad Datu, ACP Nasri Mansor.

Bagi anugerah Ahli Darjah Kinabalu (ADK), terdapat 271 penerima, 456 penerima Bintang Setia Kinabalu (BSK), 324 penerima Bintang Kinabalu (BK) dan 210 penerima Sijil Kehormat (CH).

Upacara penyampaian darjah kebesaran negeri akan diadakan di Istana Negeri pada esok (5 Okt) selepas acara perbarisan di Padang Merdeka selesai.-SabahNewsToday


COVID-19: Indonesia Dalam Bahaya

Jakarta: Sekurang-kurangnya 11,000 hingga 71,000 penduduk Indonesia berdepan risiko dijangkiti wabak Covid-19 sebelum sambutan Aidilfitri tahun ini sekiranya langkah drastik tidak diambil.

Pengkaji bagi pengawalan penyakit dan biostatistik, Ridzi Fahdri Elyazar bersama kumpulan penyelidiknya di Unit Kajian Klinikal Eijkman-Oxford, menggunakan kaedah turutan geometrik bagi meneliti masa yang mungkin diperuntukkan bagi pertambahan berganda kes Covid-19 di Indonesia.

Mengikut pengiraannya, Indonesia dijangka berdepan peningkatan mendadak sebanyak 71,000 kes Covid-19 menjelang penghujung April ini.

Berdasarkan laporan Jakarta Post, mereka merujuk kes Covid-19 membabitkan dua negara dengan kematian tertinggi iaitu Itali mencatatkan pertambahan berganda dalam hanya lima hari manakala Iran pula dalam tempoh tujuh hari.

Menurut Iqbal, gandaan kes berpanjangan bagi negara yang gagal mengambil langkah drastik mencegah penularan wabak berkenaan, umpamanya Korea Selatan dan China yang mencatatkan kes berganda dalam tempoh 13 dan 33 hari.

Di Indonesia, kes Covid-19 menunjukkan peningkatan berganda dalam tempoh tiga hari apabila ia meningkat daripada 172 kes disahkan positif wabak itu pada 17 Mac kepada 369 kes Jumaat lalu.

“Semakin pendek tempoh masa gandaan kes, ia petanda keadaan lebih berbahaya,” katanya.

Katanya, berdasarkan kajian dilaksanakan, pertambahan kes mengikut tempoh masa tertentu bergantung kepada keupayaan virus tersebar, jumlah dapatan kes dan keberkesanan usaha pencegahannya.

Menurutnya, sekiranya langkah pengawalan tidak dilaksanakan segera, berkemungkinan penyebaran Covid-19 di Indonesia boleh mencecah antara 11,000 hingga 71,000 menjelang penghujung April nanti.

Katanya, ramalan itu sepatutnya dipandang serius oleh kerajaan untuk segera melaksanakan langkah pengawalan drastik bagi menguruskan pandemik itu selain meningkatkan kesedaran masyarakat mengenai penjarakan sosial.

“Presiden Indonesia, Joko Widodo, menggesa masyarakat umum mengamalkan penjarakan sosial dan kami berharap rakyat akan melaksanakannya.

“Hanya melalui cara ini risiko kenaikan berganda kes Covid-19 dapat dikurangkan. Ia perlu dibuat dengan segera dan lebih cekap,” katanya.

Sementara itu, mengikut unjuran Profesor Matematik Gunaan di University of Essex, England dan Khalifa University of Science and Technologi di Emiriah Arab Bersatu (UAE), Covid-19 di Indonesia dijangka memuncak pada Ramadan nanti.

Katanya, dengan jangkaan akan berlaku perintah berkurung dan orang awam masih menjalankan aktiviti seperti biasa, akan terdapat dua kumpulan manusia iaitu yang sihat dan sakit.

“Kira-kira 50 peratus populasi boleh dijangkiti virus ini dalam tempoh 50 hari selepas pengumuman kes pertama 2 Mac lalu.

“Kita guna Jakarta sebagai sampel dengan populasi 10 juta penduduk. Pada tempoh puncak, virus berkenaan boleh menjangkiti separuh populasi.

“Ini adalah ramalan pesimistik yang dibuat melalui model matematik mudah. Saya juga tentu saja berharap yang jangkaan ini adalah salah,” katanya. – Agensi


Turki Mengejutkan Juara Dunia, Perancis

KONYA, Turki: Juara dunia Perancis tewas 2-0 kepada Turki dalam aksi kelayakan Euro 2020 di Konya awal pagi tadi.

Kaan Ayhan menanduk masuk gol pembukaan Turki pada minit ke-30 dan Cengiz Under menambah jaringan sebelum rehat untuk memberikan kemenangan pertama tuan rumah ke atas Perancis.

Didier Deschamps menurunkan sembilan pemain yang mengisi kesebelasan utama skuad final Piala Dunia tahun lalu tetapi Perancis bergelut untuk mencipta peluang, manakala Hugo Lloris beberapa kali menyelamatkan gawang daripada ancaman Turki.

“Ia tamparan hebat buat kami dan tidak ada apa yang boleh saya katakan,” kata Deschamps.

“Kami mempunyai cabaran berbeza pada Selasa dan saya perlu ucapkan tahniah buat Turki. Kami perlu kembali kepada asas.

“Apabila anda bermain sebegitu di peringkat ini, tidak ada perkara positif yang dapat diambil daripada perlawanan ini.

“Kami tidak memberi persembahan sepatutnya ke atas pasukan yang menampilkan permainan terbaik mereka. Itu bola sepak kelas tinggi dan ia tidak kira sama ada anda juara dunia atau tidak.”

Kemenangan meletakkan Turki tiga mata mengatasi Perancis di puncak Kumpulan H selepas skuad kendalian Senol Gunes memenangi ketiga-tiga perlawanan setakat ini.

Mereka akan meneruskan kempen bertemu Iceland pada Selasa manakala Perancis akan bertandang ke Andorra. – AFP


‘Sakura’ Di Bumi Tawau

TAWAU : Biarpun dilanda cuaca panas sejak beberapa bulan lalu, keadaan itu sedikit terubat sebaik melihat deretan bunga Bunga ‘Tecoma’ mirip bunga Sakura di Jepun tumbuh lebat di beberapa laluan sepanjang jalan Persisiran Tawau (Highway Tawau) sehingga menarik perhatian ramai.

Kebiasaannya, sakura atau nama saintifiknya Tabebuia Rosea (Tabebuia Pentaphylla) berasal dari Amerika Selatan itu sinonim dengan negara Jepun selain negara empat musim lain.

Bagaimanapun, bunga berwarna merah jambu dan putih ini boleh dilihat tumbuh dengan subur di beberapa kawasan di sepanjang jalan Persisiran Tawau berkenaan selain beberapa lokasi sekitar bandar ini.

Antara pengunjung yang hadir di sini berkata, “kami mengambil kesempatan untuk merakamkan gambar kenangan memandangkan musim bunga ‘sakura’ ini hanya berlaku dua tahun sekali”

Kehadiran landskap unik itu menjadikan kawasan Bandar Tawau bertukar wajah seakan musim bunga sakura di Jepun.

“Secara tidak langsung keadaan ini dapat menyejukkan mata mereka yang melalui sepanjang jalan Persisiran Tawau ini.


Penjaja Makanan Di Sarawak Menang Loteri RM26.4 Juta

KUCHING: Seorang penjaja makanan berusia 67 tahun dari Sarawak memenangi Toto 4D Jackpot berjumlah RM26.4 juta pada 26 Februari selepas bermimpi mengenai nombor yang pernah dimenangi beberapa tahun lalu.

Pemenang bertuah yang datang mengambil wang kemenangannya di ibu pejabat Sports Toto, berkata, set nombor yang ‘9958’ dan ‘5198’ diambil dari mimpi tersebut.

“Walaupun saya tidak dapat lagi ingat mimpi itu, saya masih membeli nombor set yang sama setiap kali saya membuat taruhan.

“Bekerja sebagai penjaja makanan adalah susah dan saya selama ini memang mahu bersara awal kerana semua anak saya sudah bekerja. Ia ternyata hadiah persaraan yang amat hebat sekali bagi saya untuk memenangi cepu emas ini,” katanya.

Pemenang itu menyampaikan berita baik tersebut kepada keluarganya sejurus selepas dia menyemak keputusan pada malam Rabu.

“Kami sangat teruja dan kami memutuskan untuk terbang ke Kuala Lumpur keesokan hari selepas cabutan supaya kami dapat mengambil wang kemenangan secepat mungkin,” katanya.

Pemenang itu berkata, beliau biasanya membelanjakan RM10 hingga RM20 bagi satu cabutan dan beliau tidak pernah lupa membelanjakan RM2 lagi untuk permainan Toto 4D Jackpot yang pada akhirnya membolehkannya memenangi RM26,409,196.15

Beliau menambah, beliau merancang untuk membahagi sebahagian kekayaannya itu dengan anak-anaknya dan menyimpan baki untuk persaraannya.


33 individu ditahan dalam Ops Sarang

PAPAR: 33 individu pelbagai latarbelakang ditahan dalam Ops Sarang yang dijalankan secara bersepadu antara pasukan Ibu Pejabat Polis Daerah (IPD) Papar dengan kerjasama Pasukan Polis Marin (PPM) Sabah.

Ketua Polis Daerah Papar Deputi Superintendan Batholomew Umpit berkata operasi bermula tengah malam Jumaat dan berakhir pagi Sabtu dilaksanakan keseluruhan 69 anggota polis.

“Kita berjaya menahan 21 individu termasuk warga tempatan dan warga asing berumur 22 hingga 45 tahun bagi kesalahan penyalahgunaan dadah.

“Turut dirampas 10.02 gram syabu daripada beberapa suspek yang ditahan,” katanya.

Menurutnya kesemua suspek positif dadah disiasat mengikut Seksyen 39A(2), 39A(1), 12(2), 15(1)(a) Akta Dadah Berbahaya 1952.

Batholomew berkata selebih 16 individu lagi ditahan selepas gagal menunjukkan dokumen pengenalan diri sah dan disiasat mengikut Seksyen 6(c) Akta Imigresen 1959.

Katanya operasi ini adalah salah satu inisiatif dalam pencegahan jenayah serta membanteras aktiviti penyalahgunaan dadah di daerah ini. – Utusan Borneo


Koronavirus: Angka Korban Meningkat, 80 Disahkan Maut Di China

WUHAN: Angka korban akibat wabak koronavirus di China meningkat kepada 80 mangsa setakat awal pagi Isnin.

Menurut laporan South China Morning Post, pihak berkuasa kesihatan China berkata kes jangkitan koronavirus pula meningkat kepada 2,400.

Bandar Beijing melaporkan terdapat lima lagi kes jangkitan termasuk seorang bayi berusia sembilan bulan, manakala di Guangxi seorang kanak-kanak berusia dua tahun juga terima nasib sama.

Menurut Datuk Bandar Wuhan, Zhou Xianwang, setakat ini seramai lima juta penduduk meninggalkan bandar itu pada Ahad manakala sembilan juta lagi masih berada di bandar itu.

Pegawai kesihatan pula memberi amaran virus berkenaan mempunyai kemampuan untuk tersebar dengan lebih cepat dan kuat.

Setakat ini seramai 2,700 kes disyaki koronavirus di bandar Wuhan.

Menteri yang bertanggunjawab bagi Suruhanjaya Kesihatan Negara (NHC) China, Ma Xiaowei berkata, memerangi wabak tersebut adalah rumit kerana ia boleh tular walaupun semasa tempoh inkubasi.

Ma turut menyatakan seramai 2,360 doktor dan jururawat ketenteraan dihantar ke Wuhan untuk membantu merawat pesakit.

Keadaan bertambah kritikal apabila bekalan tidak mencukupi membuatkan pengamal perubatan yang merawat pesakit Koronavirus terpaksa mengitar semula topeng muka yang dipakai.

Malah, sebanyak 2,400 katil telah ditambah di hospital dan kerajaan merancang untuk menambah lebih 5,000 lagi katil dalam tempoh tiga hari akan datang.


Warga Kanada Maut Motosikal Rempuh Kereta Di Jalan Ranau-Telupid

BELURAN, 20 Sept — Seorang penunggang motosikal lelaki warga Kanada maut selepas motornya merempuh sebuah kenderaan pacuan empat roda di Kilometer 24, Jalan Kota Ranau-Telupid, berdekatan Kampung Mangkadait di sini, hari ini.

Dalam kejadian 1.30 petang itu Ketua Polis Daerah Beluran, Supt Kasim Muda berkata mangsa dikenali sebagai Ryan Saunders, 40, meninggal dunia di lokasi kejadian.

“Siasatan awal mendapati mangsa yang menaiki motosikal Honda Hornet 250F dalam perjalanan dari arah Ranau menghala ke Telupid.

“Sebaik tiba di lokasi kawasan selekoh, Ryan yang menunggang dengan laju dan mahu memotong kenderaan di hadapannya, bagaimana pun, mangsa merempuh kenderaan jenis Nissan Navara dari arah bertentangan,” katanya dalam kenyataan di sini, hari ini.

Menurut Kasim, pihaknya kini cuba mengesan waris mangsa melalui kedutaan bagi menghadiri proses bedah siasat dan menuntut mayat.

“Setakat ini, siasatan mendapati motosikal dipandu dengan laju dan telah bertembung dengan Nissan Navara dari arah bertentangan,” katanya dan menambah kes itu disiasat mengikut Seksyen 41(1) Akta Pengangkutan Jalan (APJ) 1987.

Sementara itu, Kassim berkata pemandu Nissan Navara seorang lelaki warga Perancis hanya mengalami cedera ringan manakala seorang lagi penumpang tidak mengalami kecederaan.


Kerajaan Mungkin Perkenal Cukai Baharu – PM

KUALA LUMPUR: Kerajaan mungkin akan memperkenalkan beberapa cukai baharu sebagai langkah untuk memantapkan sistem pematuhan percukaian dan meningkatkan hasil negara.

Perdana Menteri, Tun Dr Mahathir Mohamad turut memberi jaminan bahawa pengenalan cukai baharu itu tidak akan terlalu membebankan rakyat Malaysia.

Beliau berkata, kerajaan juga akan memperkemaskan agensi percukaian negara supaya ia menjadi lebih baik berbanding dahulu.

“Sistem percukaian di negara ini sejak dulu lagi tidak dilaksanakan dengan cara yang tertib dan tersusun yang menyebabkan banyak orang terlepas daripada membayar cukai.

“Selain memperkemas agensi percukaian, kerajaan juga mungkin terpaksa memperkenalkan cukai baharu yang tidak membebankan rakyat,” katanya pada sidang media selepas Majlis Perasmian Wawasan Kemakmuran Bersama 2030 (WKB2030) di Kuala Lumpur, hari ini.

Dr Mahatir berkata demikian sebagai mengulas inisiatif baru untuk meningkatkan hasil serta menambah baik pematuhan cukai, meningkatkan kecekapan cukai dan memperluas asas cukai yang terkandung dalam WKB2030.

Turut hadir, Timbalan Perdana Menteri, Datuk Seri Dr Wan Azizah Wan Ismail; Menteri Hal Ehwal Ekonomi, Datuk Seri Mohamed Azmin Ali dan Menteri Dalam Negeri merangkap Pengerusi Institut Masa Depan Malaysia (MASA), Tan Sri Muhyiddin Yassin.

Dalam pada itu, Perdana Menteri turut menyentuh mengenai sikap Bumiputera itu sendiri yang menyebabkan sasaran 30 peratus pemilikan ekuiti korporat Bumiputera masih belum tercapai.

Beliau berharap Bumiputera dapat memainkan peranan dengan menyambut segala peluang yang disediakan oleh kerajaan khususnya melalui pelaksanaan WKB2030.

“Sebelum ini, kerajaan menyediakan pekerjaan, mereka ini tidak berminat dan ditawarkan masuk ke universiti juga dengan sikap sama serta tidak mahu untuk bekerja dalam sektor yang berat.

“Saya dapati orang kita tidak suka kerja berat, dan ini bukan perkara baru malah sama seperti 70 tahun lalu di mana banyak orang asing datang ke negara ini bekerja dengan kuat dan akhirnya menjadi cukup maju,” katanya.

Tambahnya, untuk menjadi lebih berjaya dan berdaya maju, kumpulan Bumiputera perlu berusaha dengan lebih kuat meskipun diberikan bantuan mahupun peluang dari pihak kerajaan.

“Sebagai contoh, kita bagi biasiswa pada mereka masuk universiti tetapi tidak belajar sebaliknya sibuk berpolitik dan akhirnya matlamat asal tidak tercapai,” katanya.

Terdahulu dalam ucapannya, Dr Mahathir berkata, ekuiti korporat Bumiputera jatuh kepada 16.2 peratus, manakala bukan Bumiputera turun kepada 30.7 peratus dan pemilikan ekuiti asing meningkat kepada 45.3 peratus.


Kakitangan Positif Covid-19, Puspakom Kota Kinabalu Ditutup

KOTA KINABALU: Pusat Pemeriksaan Kenderaan Berkomputer Sdn Bhd (Puspakom) Kota Kinabalu ditutup bermula hari ini selepas seorang kakitangannya disahkan positif Covid-19.

Ia bagi mengelak penularan Covid-19 dalam kalangan kakitangan dan pelanggan yang berurusan di cawangan berkenaan.

Jurucakap Jabatan Komunikasi Korporat dan Khidmat Pelanggan Puspakom dalam satu kenyataan hari ini berkata, ia juga bagi membolehkan kerja sanitasi dan pembersihan secara menyeluruh dijalankan.

“Seorang kakitangan Puspakom Kota Kinabalu disahkan positif Covid-19 dan dia kini sedang mendapatkan rawatan serta dikuarantin di sebuah hospital kerajaan.

“Proses pengesanan kontak juga sedang dijalankan dan semua kakitangan cawangan juga akan diuji, manakala mereka yang pernah berhubung secara langsung dengan pesakit terbabit sudah diarahkan untuk menjalani kuarantin selama 14 hari,” katanya.

Katanya, tarikh pembukaan Puspakom Kota Kinabalu akan dimaklumkan kepada orang ramai kelak.

“Pihak kami akan mendapatkan nasihat Jabatan Pengangkutan Jalan (JPJ) berkaitan kelonggaran pembaharuan permit untuk kenderaan yang tamat tarikh pemeriksaan dalam tempoh penutupan Puspakom Kota Kinabalu.

“Semua bayaran tempahan pemeriksaan yang sudah dibuat akan dipulangkan secara automatik kepada pelanggan,” katanya.

Katanya, sebarang maklumat terkini akan dimaklumkan kepada pelanggan dari semasa ke semasa. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kluster Pusat Rawatan Di Sandakan Turut Jangkiti Petugas Kesihatan

KOTA KINABALU: Jangkitan Covid-19 dalam wad di sebuah hospital kerajaan di Sandakan menjadi punca kepada kewujudan klster Jalan Utara Dua, Sandakan semalam.

Kluster baharu ini dikategorikan sebagai kluster pusat rawatan itu merekodkan 13 kes positif termasuk 11 kes baharu semalam. Penularan kluster itu turut membabitkan dua petugas kesihatan.

Menteri Kerajaan Tempatan dan Perumahan, Datuk Seri Panglima Masidi Manjun berkata, kes indeks membabitkan lelaki berusia 74 tahun yang dikesan positif Covid-19 melalui ujian saringan Genexpert PCR selepas pemeriksaan oleh pakar perubatan ke atas x-ray dada.

Saringan seterusnya mendapati 11 kes positif masing-masing melibatkan dua petugas kesihatan dan sembilan pesakit lain manakala, satu kes membabitkan penjaga tahanan dan satu kes kontak serumah.

“Bagaimanapun, ujian saringan Genexpert PCR terhadap 28 pesakit di wad berkenaan didapati negatif, sementara 18 petugas kesihatan yang menjalani ujian saringan PCR masih menunggu keputusan,” katanya dalam satu kenyataan semalam.

Kluster Jalan Utara Dua itu antara empat kluster baharu dilaporkan di Sabah semalam. Tiga kluster lain adalah Kg Mananam, Tongod, Jalan Stesen TV, Tawau dan Bukit Mas, Kinabatangan.

Semalam Sabah mencatatkan 516 kes baharu Covid-19 dengan satu kes kematian serta empat kluster baharu.

Sehingga kini, jumlah kumulatif kes Covid-19 di Sabah adalah 77,940 kes dan kumulatif kes sembuh pula sebanyak 72,694 orang.

Seramai 3,738 pesakit sedang menerima rawatan termasuk 70 pesakit yang ditempatkan di Unit Rawatan Rapi (ICU) manakala, 19 pesakit memerlukan alat bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Korban rusuhan pasca pilihan raya Indonesia kini 8, lebih 700 cedera

JAKARTA: Sekurang-kurangnya lapan terbunuh dalam tempoh dua hari rusuhan pasca pilihan raya di tengah ibu kota Indonesia di sini, sementara ratusan lain memerlukan rawatan, kata pentadbiran bandar ini semalam.

Gabenor Jakarta, Anies Baswedan mendedahkan angka maut terbaharu itu ketika melawat pusat rusuhan pagi semalam selepas keganasan reda.

“Angka kematian terbaharu ialah lapan orang. Sehingga jam 11 pagi hari ini (Khamis), 737 orang menerima rawatan perubatan di hospital sekitar kawasan itu.

“Daripada jumlah itu, 79 mengalami kecederaan parah,” katanya seperti dilaporkan The Jakarta Post.

Anies berkata, individu berusia 20-an antara ramai yang dirawat di hospital dengan kumpulan terbesar menerima rawatan adalah 294 orang berusia 20-29 tahun diikuti 170 orang berusia bawah 19 tahun.

“Justeru jumlah golongan dewasa muda agak tinggi,” katanya namun enggan mendedahkan punca kematian di tengah siasatan polis.

Lewat Rabu lalu, jurucakap polis Jakarta, Komrad Kanan Argo Yuwono berkata, empat mangsa perusuh maut akibat ditikam.

Polis juga sedang meneliti kematian mangsa lain dan mendalamkan siasatan terhadap tiga rusuhan yang meletus di Jakarta Pusat dan Jakarta Barat.

Sementara itu menurut laporan Reuters, dua lelaki yang ditahan polis Indonesia semalam kerana merusuh minggu ini adalah sebahagian kumpulan yang berikrar taat setia dengan Daesh dan berhasrat melakukan tugas jihad atau perang suci.

Rusuhan dan pertembungan antara penunjuk perasaan dan polis di ibu kota ini susulan keputusan pilihan raya rasmi yang mengesahkan kemenangan penyandang Presiden Joko ‘Jokowi’ Widodo terhadap pencabarnya, jeneral bersara Prabowo Subianto dalam pilihan raya 17 April lalu.

“Mereka berhasrat menjalankan jihad ketika bantahan 21 dan 22 Mei,” kata jurucakap polis nasional Muhammad Iqbal, mengatakan kedua-dua lelaki milik kumpulan digelar Garis. -Agensi/Reuters


Tiga maut, 15 cedera dalam letupan CityOne Megamall

KUCHING, 4 Dis – Tiga lelaki maut dalam insiden runtuhan bangunan di pusat beli belah  CityOne Megamall, di Jalan Song di sini yang berpunca daripada leputan gas hari ini.

Mangsa tersebut adalah di antara 18 orang yang cedera dalam kejadian itu berlaku pada kira kira 3.30 petang.

Penolong Pengarah Operasi Bomba dan dan Penyelamat, Tiong Ling Hii berkata dua daripada mangsa cedera itu masih terperangkap di dalam runtuhan bangunan.

“Kesemua mangsa lain yang cedera telah dikejarkan ke hospital umum untuk mendapatkan rawatan lanjut,” katanya ketika dihubungi Bernama di sini.

Beliau berkata runtuhan bangunan itu berpunca daripada letupan gas dipercayai dari salah sebuah  kedai makan di pusat beli belah itu.

Saksi kejadian, George Sting, 39, berkata letupan itu berlaku di dalam sebuah kedai yang sedang diubah suai.

“Ketika kejadian saya sedang membeli pizza di hadapan kedai itu, secara tiba-tiba satu letupan kuat berlaku.

“Pekerja yang berada di dalam kedai tersebut kemudian lari bertempiaran, ada di antara mereka yang cedera teruk akibat melecur,” katanya kepada Bernama ketika ditemui di lokasi kejadian.

Grace Lee, 23, pembantu jurujual di sebuah kedai telco berkata sejurus selepas letupan pihak pengurusan terus membuat pengumuman kecemasan mengarahkan semua pengunjung keluar dari premis di dalam pusat beli belah itu.

Wina Simion, 46, berkata ketika letupan dia nampak meja makan premis tersebut melambung ke siling.

“Ketika itu saya dan keluarga tengah makan, kami terkejut dengar bunyi letupan yang kuat, saya nampak ada meja melambung ke siling di depan mata,” katanya yang masih dalam keadaan terkejut.


PKPB Bulan Depan Dijangka Lebih Ketat

KUALA LUMPUR: Perintah Kawalan Pergerakan Bersyarat (PKPB) yang bakal dilaksanakan, mulai 5 Februari depan dijangka lebih ketat dan memperuntukkan sekatan tertentu.

Pakar virologi dari Universiti Sains Malaysia (USM), Prof Madya Dr Yahya Mat Arip, berkata langkah tidak menambah tempoh Perintah Kawalan Pergerakan (PKP) yang akan tamat pada 4 Februari ini berkemungkinan mempunyai beberapa asas.

Katanya, ia termasuk mengambil kira tanggapan masyarakat terhadap PKP fasa kedua kali ini yang disifatkan sangat longgar dan lebih mirip PKPB.

“Sekarang ini kita lihat antara PKP dan PKPB, tidak banyak beza kerana pelbagai kegiatan sektor ekonomi dibenarkan beroperasi seperti biasa.

“Justeru, tiada masalah untuk beralih kepada PKPB, namun saya jangkakan ia bukanlah longgar seperti sebelum ini bagi memastikan matlamat untuk menurunkan kadar kes harian kepada dua angka berupaya dicapai.

“Oleh itu, sekatan perjalanan rentas negeri berkemungkinan masih dikekalkan, selain beberapa prosedur operasi standard (SOP) bagi membendung penularan jangkitan COVID-19.

“Pergerakan dalam antara daerah dijangka dibenarkan, selari pelaksanaan PKPB tetapi menerapkan SOP ketat,” katanya ketika dihubungi BH, hari ini.

Ketua Pengarah Kesihatan, Tan Sri Dr Noor Hisham Abdullah, semalam dilaporkan berkata PKP yang bakal berakhir pada 4 Februari ini tidak akan dilanjutkan kerana ia memberi kesan negatif terhadap ekonomi.

Sehubungan itu, mekanisme kawalan bagi membendung penularan COVID-19 di dalam negara akan digantikan dengan PKPB selama tiga bulan, sebelum kadar kes harian dijangka kembali menyusut ke dua angka menjelang 11 Mei.

Berdasarkan beberapa petunjuk, Yahya berkata langkah membendung wabak COVID-19 mula menunjukkan kesan positif apabila kadar ‘R naught’ (RO) atau kebolehjangkitan menurun kepada 1.04, setakat hari ini.

Selain itu, katanya, jumlah individu yang sembuh atau bebas daripada jangkitan COVID-19 melebihi kadar kes positif harian, sejak 23 Januari lalu.

“Ini mencerminkan bahawa kadar penularan berupaya distabilkan seperti laporan Kementerian Kesihatan (KKM) dan jika pola sedemikian berterusan, RO akan terus menyusut,” katanya.

Pakar epidemiologi dari Universiti Putra Malaysia (UPM), Prof Madya Dr Malina Osman, yang turut menyuarakan nada sama pula berkata beberapa pertimbangan harus diambil apabila ingin beralih kepada strategi PKPB.

Meskipun wujud kerjasama swasta dan kerajaan susulan pewartaan Ordinan Darurat (Kuasa-Kuasa Perlu) 2021, beliau berkata risiko kegagalan sistemik terhadap aspek perkhidmatan kesihatan harus diberikan perhatian.

“Mungkin Ketua Pengarah Kesihatan berdepan tekanan untuk mengurangkan impak terhadap sektor ekonomi, justeru peralihan kepada PKPB ialah jalan terbaik bagi mewujudkan situasi ‘menang-menang’.

“Bagaimanapun, kita perlu teliti perkembangan kadar kes harian supaya ia tidak melangkaui kemampuan untuk menampung pesakit, bersandarkan kapasiti di sektor swasta dan awam.

“Peralihan kepada PKPB juga mungkin memberi ‘sinar’ baharu kepada peluang untuk memulakan semula persekolahan secara bersemuka, tetapi menerusi pelaksanaan mekanisme keselamatan tertentu.

“Ini termasuk jadual ke sekolah mengikut kumpulan dan secara bergilir bagi menjaga penjarakan fizikal. Saya juga minta supaya harga saringan COVID-19 diselaraskan dan dikawal supaya lebih ramai yang mampu membuat ujian,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost